Covid-19: Penutupan sekolah luar zon merah
Oleh ZULKIFLI MANZOR

4 Ogos 2020, 12:26 pm
KUALA LUMPUR – Kementerian Pendidikan Malaysia (KPM) bersedia menutup mana-mana sekolah jika perlu bagi menangani risiko penularan wabak Covid-19.
Menteri Pendidikan, Dr. Mohd. Radzi Md Jidin berkata, sekolah yang mungkin perlu ditutup bukan sahaja dalam kawasan merah.
“Tidak semestinya kita hanya tutup sekolah di zon merah sahaja. Jika ada keperluan untuk tutup sekolah di zon lain juga bagi mencegah. Ini merupakan pengurusan risiko.
“Kita melihat ‘case by case’. Jika ada keperluan untuk tutup sekolah di kawasan terbabit, KPM dengan nasihat semua pihak kita bersedia,” katanya pada sidang Dewan Rakyat di sini hari ini.
Beliau menjawab soalan Dr. Kelvin Yii Lee Wuen (PH- Bandar Kuching) yang ingin tahu kriteria sesebuah sekolah perlu ditutup berikutan wabak Covid-19. – K! ONLINE


[VIDEO] Kes jerut isteri, polis cari bukti di tasik
Oleh KOSMO!

4 Ogos 2020, 12:43 pm
Oleh SITI A’ISYAH SUKAIMI
SEPANG – Pasukan polis hari ini turun ke lokasi tasik Taman Putra Perdana bersama suspek bunuh kes jerut isteri bagi mencari bahan bukti berhubung siasatan.
Tinjauan mendapati, suspek berusia 41 tahun itu memakai baju lokap warna ungu serta bergari tiba ke lokasi sebelum jam 11 pagi.
Turut dikelihatan kira-kira empat orang memakai pakaian selaman dipercayai daripada Unit Selam Marin Polis Diraja Malaysia (PDRM) bagi mencari bukti tersebut di tasik.
Difahamkan, pencarian bukti membabitkan telefon jenis Samsung milik isteri suspek yang juga Pensyarah Universiti Islam Antarabangsa Malaysia (UIAM), Prof. Madya Dr. Maizatulnisa Othman, 40.
Ahad lalu Kosmo! melaporkan, mangsa dibunuh suaminya berusia 41 tahun dengan menjerut leher wanita itu menggunakan tudung yang dipakai dalam kejadian di Taman Mas, Putra Perdana dekat sini pada 29 Julai lepas.

Ketua Polis Daerah Sepang, Asisten Komisioner Wan Kamarul Azran Wan Yusof berkata, suspek bertindak menjerut leher mangsa kira-kira 10 minit sehingga mati di dalam kenderaan jenis Perodua Myvi berwarna putih.
Beliau dilaporkan berkata, suspek kemudian membawa mayat mangsa menghala ke tasik PKNS Pinggiran Cyberjaya kira-kira pukul 4.30 petang dan menukarkannya ke tempat pemandu serta meninggalkannya dalam keadaan enjin kereta dihidupkan.
Beliau berkata, bagaimanapun, suspek kemudian berpura-pura dan bertindak menghubungi MERS 999 pada awal pagi dan memberitahu isterinya tidak sedarkan diri di dalam kereta berhampiran tasik tersebut.
Suspek sebelum ini turut mengaku memecahkan telefon jenis Samsung milik mangsa menggunakan seketul batu bertujuan merosakkannya sebelum dibuang ke dalam tasik Taman Putra Perdana. -K! ONLINE


KPM kaji pemakaian pelitup muka di sekolah
Oleh ZULKIFLI MANZOR

4 Ogos 2020, 12:08 pm
KUALA LUMPUR – Pemakaian pelitup muka di sekolah masih belum diwajibkan buat masa ini.
Menteri Pendidikan, Dr. Mohd. Radzi Md Jidin berkata, pihaknya namun sedang meneliti perkara itu dengan kerjasama pelbagai pihak.
“Kementerian Pendidikan Malaysia (KPM) menggalakkan pemakaian pelitup muka di sekolah, tetapi ia belum diwajibkan.
“Kita dalam berbincangan dengan pelbagai pihak untuk melihat tentang kebolehgunaan pelitup muka guna semula di sekolah,” katanya pada persidangan Dewan Rakyat di sini hari ini.
Beliau menjawab soalan Teo Nie Ching (PH-Kulai) yang mahu tahu sama ada pemakaian pelitup muka diwajibkan di sekolah.
Pembangkang sebelum ini menggesa kerajaan memberi pelitup muka guna semula kepada setiap pelajar sekolah.

Gesaan itu dibuat sebagai satu langkah bagi mencegah penularan Covid-19 di negara ini. – K! ONLINE


Pasangan tular sebenarnya pakai tag kedai haiwan peliharaan
Oleh MOHD SYALMIZI HAMID

4 Ogos 2020, 12:15 pm
GEORGE TOWN – Sepasang kekasih yang gambar mereka didakwa memakai gelang tangan merah jambu di kawasan tempat letak kereta Bukit Bendera di sini yang tular di media sosial semalam sebenarnya mengenakan tag kedai haiwan peliharaan.
Ketua Polis Daerah Timur Laut, Asisten Komisioner Soffian Santong berkata, pihaknya telah memanggil lelaki berusia 21 tahun itu dan pasangannya berusia 22 tahun bagi memberi keterangan semalam dan mendapati mereka tidak memakai tag individu di bawah pengawasan (PUS).
“Siasatan mendapati mereka mengenakan gelang berwarna merah jambu yang tertera tulisan ‘Husky and The Gang’ untuk masuk ke dalam sebuah kedai haiwan peliharaan ketika mereka pergi ke kedai itu kira-kira pukul 12.30 tengah hari.
“Oleh kerana mereka mahu kembali ke kedai tersebut pada sebelah malam, pasangan itu tidak menanggalkan gelang tersebut sebelum pergi ke Bukit Bendera kira-kira pukul 3 petang.
”Kedai itu membenarkan pengunjung untuk masuk semula dengan syarat memakai tag tersebut,” katanya kepada pemberita di sini hari ini.
Menurut Soffian, pasangan dari Butterworth, Seberang Perai dekat sini itu mengaku bahawa mereka adalah individu yang gambarnya tular dan menjelaskan mereka tidak pernah ke luar negara.

“Semakan dengan Kementerian Kesihatan melalui senarai individu PUS Covid-19 yang diarahkan menjalani kuarantin di rumah mendapati nama mereka tiada dalam senarai.
“Mereka juga mengambil keputusan tidak naik ke Bukit Bendera selepas terpaksa menunggu lama untuk membeli tiket,” katanya lagi.
Kosmo! Online semalam melaporkan sekeping gambar yang memaparkan pasangan itu yang mengenakan gelang berwarna merah jambu berada di tempat letak kereta Bukit Bendera tular di Facebook sehingga menimbulkan keresahan orang awam. – K! ONLINE


Takiyuddin sedia dipanggil polis
Oleh ZULKIFLI MANZOR

4 Ogos 2020, 2:29 pm
KUALA LUMPUR – Menteri di Jabatan Perdana Menteri (Undang-undang), Datuk Takiyuddin Hassan bersedia disiasat polis berhubung isu menghina mahkamah.
Beliau yang juga Ahli Parlimen Kota Bharu dan Setiausaha Agung Pas menegaskan dirinya turut tertakluk kepada undang-undang negara ini.
“Jika apa saya lakukan tertakluk kepada undang-undang tertentu dan saya dipanggil oleh polis, saya bersedia pergi ke balai polis dan memberi keterangan,” katanya pada sidang Dewan Rakyat di sini hari ini.
Terdahulu Liew View Keong (Warisan-Batu Sapi) membangkitkan isu hantaran Twitter yang didakwa menghina mahkamah oleh Takiyuddin.
Hantaran Twitter itu didakwa berkaitan keputusan mahkamah terhadap bekas Perdana Menteri, Datuk Seri Najib Tun Razak dalam kes SRC International.
Sementara itu, Takiyuddin menyifatkan kunjungan beliau dan Presiden Pas, Datuk Seri Abdul Hadi Awang ke kediaman Najib selepas bekas perdana menteri itu disabitkan bersalah adalah amalan biasa.

Menurut beliau, situasi itu sama seperti bekas Presiden Pas, Allahyarham Datuk Fadzil Noor menziarahi Datuk Seri Anwar Ibrahim selepas tokoh terbabit dipecat daripada UMNO. -K! ONLINE


Wanita warga emas maut dipukul anak sendiri
Oleh SAIRUL ZAMRI MISRANI

4 Ogos 2020, 2:32 pm
KUALA LUMPUR – Seorang wanita warga emas maut akibat dipukul anak lelakinya dalam kejadian di rumah mereka di Projek Perumahan Rakyat (PPR) Sri Aman, Jinjang Utara di sini Jumaat lalu.
Mangsa berusia 70-an itu ditemui anak saudaranya pada pukul 7.30 malam dalam keadaan berlumuran darah sebelum menghubungi pihak polis.
Ketua Polis Daerah Sentul, Asisten Komisioner S. Shanmorgamorty Chinniah berkata, sebaik tiba di lokasi pihak polis mendapati mangsa berada dalam keadaan kaku di atas sofa.
Katanya, hasil siasatan mendapati suspek balik ke rumah dan mengejutkan mangsa yang sedang tidur di dalam biliknya.
“Difahamkan berlaku pergaduhan antara suspek dan ibunya sebelum dia memukul wanita itu menggunakan objek keras.
“Hasil pemeriksaan polis ke atas mangsa mendapati ada kesan kecederaan pada kepala, kaki, tangan selain matanya bengkak,” katanya dalam satu kenyataan akhbar hari ini.

Menurutnya lagi, hasil saringan ujian air kencing mendapati suspek positif ganja dan heroin.
“Suspek yang tidak mempunyai sebarang rekod jenayah lampau itu kini direman sehingga 15 Ogos depan bagi membantu siasatan.
“Mayat mangsa dibedah siasat di Hospital Kuala Lumpur semalam dan kes di siasat di bawah Seksyen 302 Kanun Keseksaan,” ujarnya. – K! ONLINE


[VIDEO] LIVE Kluster PUI Sivagangga
Oleh NORLIDA AKMAR IDROS

4 Ogos 2020, 11:54 am
Siaran langsung di Klinik Kesihatan Napoh, Kedah tempat saringan Kluster PUI Sivagangga hari ini.
Kelmarin 4 mukim di Kedah dikenakan Perintah Kawalan Pergerakan Diperketat kerana ada penduduk yang disahkan positif Covid-19.
Sekitar Napoh dekat sini dijangka 3,000 penduduk menjalani saringan Covid-19 susulan Kluster PUI Sivagangga di Klinik Kesihatan Napoh di sini dalam tempoh seminggu sejak 29 Julai lalu. – K! ONLINE


Dua suspek bunuh rakan direman enam hari
Oleh MOHD SHARKAWI LONDING

4 Ogos 2020, 12:21 pm
KULAI – Mahkamah Majistret di sini membenarkan tahanan reman enam hari ke atas dua lelaki yang disyaki terbabit dalam kes pembunuhan seorang warga emas di Taman Senai Jaya, Senai, dekat sini, semalam.
Majistret Sharifah Maleeha Syed Hussin membenarkan permohonan reman bermula hari ini hingga 9 Ogos depan yang dikemukakan Jabatan Siasatan Jenayah Ibu Pejabat Polis Daerah (IPD) Kulai.
Reman itu bagi membolehkan siasatan lanjut kes berkenaan terhadap kedua-dua suspek berusia 34 dan 46 tahun itu yang dipercayai teman serumah.
Semalam, media melaporkan seorang warga emas berusia 55 tahun ditemui meninggal dunia dalam keadaan cedera parah di rumahnya di Taman Senai Jaya, Senai, semalam.
Kejadian berkenaan dimaklumkan seorang pemanggil di kawasan berkenaan kepada IPD Kulai pada jam 8.30 pagi.
Ketua Polis Daerah Kulai, Superitendan Tok Beng Yeow dilaporkan berkata, pihaknya dan pasukan forensik Jabatan Siasatan Jenayah Ibu Pejabat Polis Kontinjen (IPK) Johor menjalankan proses siasatan.

“Semakan ke atas mangsa mendapati ada kecederaan iaitu kesan torehan di kepala, lebam di sebelah kiri kepala dan kesan lebam di bahagian mata sebelah kiri.
“Semakan dan pemeriksaan pihak polis di lakasi kejadian menemui sebilah pisau lipat terselit antara ibu jari telunjuk tangan kiri mangsa.
“Kita turut menjumpai sebatang kayu kepala katil berbentuk bulat di dalam longkang belakang rumah yang mempunyai kesan darah,” katanya.-K! ONLINE


Empat penyamun diberkas kurang 24 jam
Oleh MOHD YUNUS YAKKUB

4 Ogos 2020, 12:36 pm
KLANG – Empat penjenayah berjaya diberkas dalam tempoh kurang 24 jam selepas terlibat dalam kejadian samun bersenjata di sebuah restoran di Taman Aman Perdana di sini.
Kesemua suspek lelaki berusia 18 ke 35 tahun ditahan pukul 1.30 pagi tadi.
Ketua Polis Daerah Klang Utara, Asisten Komisioner Nurulhuda Mohd. Salleh berkata, keempat suspek itu didapati telah menyamun pembantu kedai yang ingin membuka restoran tempatnya bekerja pukul 6.20 pagi semalam.
Katanya, kesemua suspek tersebut bersenjatakan parang ketika melakukan samun tersebut.
“Berlaku pergelutan antaea mangsa dan suspek sehingga menyebabkan kecederaan di sebelah tangan kanan pembantu kedai tersebut.
“Suspek kemudiannya telah melarikan diri dengan membawa telefon bimbit mangsa,” katanya dalam kenyataan di sini hari ini.

Kata beliau, bertindak atas maklumat tersebut sepasukan pegawai dan anggota kemudiannya berjaya menahan keempat-empat suspek yang dalam pengaruh dadah di lokasi berbeza di daerah ini.
Merurut Nurulhuda, pihaknya turut merampas sebilah pisau sepanjang 43 sentimeter (cm), batang besi berukuran 68cm, kereta jenis Proton Saga, telefon bimbit dan beberapa helai baju daripada kumpulan suspek itu.
“Kesemua suspek mempunyai rekod lampau berkaitan kes samun, curi kenderaan dan dadah.
“Mereka kini direman selama tujuh hari bermula hari ini,” jelasnya.-K! ONLINE


Dua feri ditahan langgar SOP PKPP
Oleh MOHD YUNUS YAKKUB

4 Ogos 2020, 12:05 pm
KLANG – Tindakan dua buah feri penumpang membawa lebih penumpang sehingga tidak mematuhi penjarakan fizikal mengundang padah selepas ditahan di kedudukan 0.5 batu nautika dari Tanjung Harapan, Pelabuhan Klang petang semalam.
Penahanan feri tersebut dilakukan bermula pukul 5 petang oleh Agensi Penguatkuasaan Maritim Malaysia (Maritim Malaysia) Selangor.
Pengarah Maritim negeri, Kepten Maritim Mohammad Rosli Kassim berkata, kedua-dua feri tersebut dalam perjalanan ke Pulau Ketam dari Pelabuhan Klang di sini.
Kata, pemeriksaan mendapati kedua-dua feri tersebut membawa penumpang melebihi 84 orang termasuk kru yang dibenarkan pihak berkuasa.
“Hasil pemeriksaan mendapati kedua-dua feri masing-masing membawa melebihi 120 orang yang seterusnya melanggar syarat sah lesen.
“Situati mengakibatkan tiada pematuhan prosedur operasi standard (SOP) dari segi penjarakan fizikal pengoperasian dalam tempoh Perintah Kawalan Pergerakan Pemulihan (PKPP) ,” katanya dalam kenyataan di sini hari ini.

Sehubungan itu, beliau menegaskan enam kru warga tempatan berusia 17 hingga 25 tahun ditahan untuk siasatan lanjut.
Ujarnya, pihaknya juga telah mengarahkan pemilik kedua-dua bot untuk hadir ke Ibu Pejabat Maritim Selangor untuk tindakan sama.
“Pihak kami tidak akan berkompromi dengan mana-mana kesalahan terutamanya melibatkan tindakan yang boleh menjejaskan aspek-aspek keselamatan walaupun ianya dipandang remeh oleh pengendali bot.
“Kes disiasat mengikut Seksyen Ordinan Perkapalan Saudagar 1952 dan Akta Pencegahan dan Pengawalan Penyakit Berjangkit 1988,” jelasnya. -K! ONLINE


Bayi lelaki dihantar pulang ke Thailand malam ini
Oleh dan EDDY AQMAL MOHAMED HAMIDI

5 Ogos 2020, 10:34 pm
KUALA LUMPUR – Setelah lima bulan terpisah akibat pandemik Covid-19, bayi lelaki warga Thailand akhirnya dibawa pulang ke negaranya pada pukul 8.30 malam tadi.
Ibu bayi itu, Nurhaliza Chek Awae, 18, ketika dihubungi Kosmo! mengesahkan perkara tersebut.
Menurut wanita itu, dia akan bergerak ke sempadan Bukit Kayu Hitam dengan menaiki ambulans Hospital Pattani pada pagi esok (waktu tempatan).
“Pihak Hospital Pattani akan membawa saya ke sempadan pada pukul 6 pagi (waktu tempatan) untuk mengambil bayi saya.
“Saya juga sudah menyediakan kelengkapan bayi kerana dia (bayi) perlu menjalani kuarantin selama 14 hari di rumah nanti,” katanya di sini hari ini.
Jelas Nurhaliza, suaminya, Muhammad Tifyoleah, 28, tidak akan mengikutinya pergi ke sempadan kerana perlu menguruskan pendaftaran bayi mereka.

Sementara itu, wakil Kedutaan Thailand di Malaysia turut mengesahkan perkara tersebut.
Difahamkan, bayi berkenaan dibawa ke sempadan dengan menggunakan kenderaan khas yang disewa oleh kedutaan.
Sebelum ini, Kosmo! melaporkan proses penghantaran seorang bayi lelaki yang terpisah selama lima bulan dengan ibu bapanya, warga Thailand dijangka dilaksanakan selewat-lewatnya pada Rabu berikutan penutupan sempadan Thailand-Malaysia. – K! ONLINE


Kelab Aman, PHKL anjur Kejohanan Hoki Dalam Dewan Kuala Lumpur
Oleh MUHAMMAD ZUHAILY BADLISHAH

5 Ogos 2020, 8:08 pm
KUALA LUMPUR – Kesatuan Sikh Selangor Kelab Aman dengan kerjasama Persatuan Hoki Kuala Lumpur (PHKL) bakal menganjurkan Kejohanan Hoki Dalam Dewan Kuala Lumpur 2020 di Padang Hoki Tuanku Abdullah bulan depan.
Ia adalah kejohanan hoki dalam dewan tempatan pertama di Kuala Lumpur selepas sukan itu menjadi penyumbang emas negara pada dua temasya terakhir Sukan SEA sewaktu edisi Kuala Lumpur 2017 dan Manila 2019.
Timbalan Presiden Kelab Aman, Dr. Balbir Singh Gill berkata, pihaknya berharap semua kelab dan persatuan hoki dapat mengambil bahagian dalam kejohanan yang menyasarkan sebanyak 30 penyertaan.
“Kami menyasarkan sebanyak 20 pasukan bagi kategori terbuka dan 10 penyertaan untuk kategori veteran. Kami kini dalam proses untuk mendapatkan kebenaran daripada Kementerian Belia dan Sukan serta Majlis Keselamatan Negara.
“Kami menjangkakan sambutan hangat kerana majoriti komuniti sukan ini rindu untuk kembali beraksi selepas lima bulan tanpa sebarang aktiviti hoki,” katanya selepas majlis pelancaran kejohanan itu di Kelab Aman di sini petang tadi.
Sementara itu, Presiden PHKL, Datuk Seri Megat D. Shahriman Zaharudin memuji langkah SSU Kelab Aman yang sudah bekerjasama dengan pihaknya menganjurkan kejohanan tersebut.

“Kami di PHKL akan sentiasa menyokong penuh usaha ahli gabungan dan komuniti hoki Kuala Lumpur untuk melaksanakan apa jua aktiviti berkaitan sukan hoki. Kerjasama erat sebegini amat penting dalam membangunkan sukan hoki,” jelasnya. – K! ONLINE


KAKIB tawar pinjaman mudah RM1 juta kepada ahli
Oleh KOSMO!

5 Ogos 2020, 8:40 pm
IPOH – Skim Pembiayaan Khas Covid yang ditawarkan oleh Koperasi Anggota Kerajaan Ipoh Bhd. (KAKIB) telah memberi manfaat kepada 383 ahli koperasi tersebut.
Pengerusinya, Khairul Anuar Mohd. Nor berkata, skim pembiayaan tersebut ditawarkan kepada ahli koperasi tersebut bertujuan untuk meringankan beban kewangan mereka yang terjejas ekonomi ekoran pandemik Covid-19.
“Skim pinjaman mudah itu telah ditawarkan bermula April hingga Mei lalu dengan pinjaman sebanyak RM3,000 dengan kadar keuntungan hanya 2.5 peratus bagi bayaran balik sehingga lima tahun.
“Walau pun ahli-ahli KAKIB merupakan penjawat awam tetapi atas dasar prihatin semasa Perintah Kawalan Pergerakan lalu, kita prihatin atas nasib dan bebanan yang ditanggung.
“Sebanyak RM1,068,399.67 telah diperuntukkan dengan bayaran balik bermula September nanti. Ini juga antara peranan yang dilaksanakan bagi kepentingan ahli-ahli,” katanya ketika ditemui di pejabatnya di sini baru-baru ini.

KAKIB yang ditubuhkan pada tahun 1923 semasa era kolonial merupakan koperasi kedua tertua di Malaysia yang ketika ini memiliki seramai 6,679 ahli dengan nilai aset sebanyak RM97 juta manakala modal pula RM70 juta.

Selain itu, Khairul Anuar menjelaskan, KAKIB turut menyumbang barang-barang keperluan harian kepada ahli-ahli yang terkesan semasa PKP yang keseluruhannya bernilai RM10,000.
“Program Sumbangan Prihatin KAKIB ini merupakan salah satu aktiviti CSR kami. Bantuan ini difokuskan kepada anggota-anggota KAKIB dan orang awam yang terkesan dengan penularan Covid-19 yang menular sekarang ini.
“Kami juga memberi sumbangan minuman dan ‘hand sanitizer’ kepada pasukan petugas hadapan sebagai tanda sokongan moral serta menghargai mereka yang berjuang memerangi Covid 19”, tambahnya.


JPJ Melaka kutip RM29,000 dalam dua hari
Oleh KOSMO!

5 Ogos 2020, 8:42 pm
Oleh DIYANATUL ATIQAH ZAKARYA
MELAKA – Jabatan Pengangkutan Jalan (JPJ) Melaka berjaya mengutip sebanyak RM29,000 jumlah pembayaran saman dalam masa dua hari sempena program diskaun 70 peratus yang berlangsung selama sebulan.
Pengarah JPJ Melaka, Muhammad Firdaus Sharif berkata, jumlah itu melibatkan pembayaran yang dibuat seramai 360 orang di tiga kaunter pembayaran di Cawangan Bukit Katil, Jasin dan Pusat Transformasi Bandar (UTC) Melaka.
“Seramai 270 orang telah membuat pembayaran di kaunter di Bukit Katil manakala 60 di Jasin dan 30 di UTC Melaka.
“Tawaran ini diberikan kepada semua saman-saman yang boleh dikompaun termasuklah kes-kes yang masih dalam tindakan senarai hitam,” katanya ketika dihubungi di sini hari ini.
Tambahnya, jenis saman yang layak mendapat diskaun 70 peratus ini termasuklah saman AES/AWAS, kompaun Op Musim Perayaan, tidak memakai topi keledar, tidak mematuhi isyarat lalu lintas dan pemakaian tali pinggang keledar.

Selain itu saman menggunakan telefon bimbit semasa memandu, memotong garisan berkembar dan saman-saman dikeluarkan Suruhanjaya Pengangkutan Awam Darat juga layak mendapakan diskaun berkenaan.
Jelasnya lagi, mana-mana kes mahkamah bagaimanapun tidak termasuk dalam pengurangan saman 70 peratus itu.
“Orang ramai boleh membuat pembayaran di kaunter cawangan Bukit Katil dan Jasin bermula pukul 8 pagi hingga 4 petang, manakala UTC Melaka bermula pukul 8 pagi hingga 9 malam.
“Bagi mereka yang mempunyai ID bagi sistem dalam talian mySIKAP, pembayaran boleh dibuat atas talian melalui kaedah epayment cashless society,” katanya.
Terdahulu, Menteri Pengangkutan, Datuk Seri Dr. Wee Ka Siong pada 28 Julai lalu mengumumkan semua saman boleh kompaun yang dikeluarkan JPJ dan SPAD akan diberikan diskaun pembayaran sebanyak 70 peratus
sempena bulan kemerdekaan yang disambut pada 31 Ogos ini. – K! ONLINE


Bukan gelang Covid-19
Oleh LUQMAN RIDHWAN MOHAMED NOR

5 Ogos 2020, 9:07 pm
KUALA LUMPUR – Gelang dipakai seorang wanita yang dikatakan individu dalam pemantauan Covid-19 merupakan gelang masuk ke sebuah taman tema air di Ipoh.
Sehubungan itu, satu laporan polis telah dibuat hari ini oleh seorang pengadu yang dipercayai pemilik restoran dikunjungi wanita berkenaan sewaktu gambarnya tular di media sosial.
Pengadu memaklumkan, dia menerima gambar wanita yang tular tersebut menerusi aplikasi WhatsApp pada pukul 5 petang semalam.
Difahamkan, setelah dia meneliti rakaman televisyen litar tertutup (CCTV), gelang itu dikenal pasti sebagai gelang masuk ke salah sebuah taman tema air di Ipoh.
Pengadu sekali gus menafikan berita tular tersebut dan meminta pihak polis mengambil tindakan sewajarnya.
Ketua Polis Daerah Ipoh, Asisten Komisioner A Asmadi Abdul Aziz mengesahkan perkara berkenaan. – K! ONLINE


Dana PKS sebanyak RM9.86 bilion diagih
Oleh MUHAMMAD IKHWAN IDERIS

5 Ogos 2020, 8:47 pm
KUALA LUMPUR – Dana pembiayaan Perusahaan Kecil dan Sederhana (PKS) sebanyak RM9.86 bilion telah diagihkan kepada kumpulan sasaran bagi menghadapi cabaran ekonomi pasca Covid-19.
Menurut Laporan Laksana ke-15 Pelaksanaan Pakej Rangsangan Ekonomi Prihatin Rakyat (Prihatin) dan Pelan Jana Semula Ekonomi Negara (Penjana), sebanyak 53,199 PKS telah mendapat manfaat daripada pinjaman berkenaan.
“Daripada jumlah tersebut, Dana Pinjaman Mudah PKS yang dikendalikan Bank Negara Malaysia sebnayak RM9.4 bilion telah diagihkan kepada sebanyak 21,063 PKS.
‘Skim Mikro Kredit BSN pula melibatkan pengagihan dana pinjaman sebanyak RM278 juta dan Program Tekun pula telah meluluskan pinjaman sebanyak RM181 juta kepada 32,136 PKS,” katanya di sini semalam.
Mengulas mengenai nilai pembiayaan dan bantuan yang diterima oleh PKS, Pensyarah Kanan Business School, Universiti Putra Malaysia, Prof. Madya Dr. Ahmed Razman Abdul Latiff berharap pembiayaan tersebut perlu dimanfaat  semua kelompok PKS daripada pelbagai kategori.
“Ia sepatutnya tidak hanya dinikmati oleh kelompok tertentu sahaja,” jelasnya.
Tambah beliau, meskipun jumlah PKS yang telah menerima bantuan dilihat banyak, tetapi nilainya masih kecil berbanding jumlah kesemua PKS di negara ini.
Ahmed Razman berkata, terdapat 1.5 juta syarikat sendirian berhad yang berdaftar dengan Suruhanjaya Syarikat Malaysia manakala jumlah perusahaan enterprise berdaftar berjumlah lima juta.
“Sesebuah bank itu lebih mudah memberi pinjaman kepada 10 syarikat bersaiz besar, berdaya saing dan memiliki rekod yang baik berbanding memberi pinjaman sebanyak RM10 juta kepada 1,000 buah syarikat kecil,” jelasnya.
Tambah beliau, berdasarkan fenomena tersebut, masih banyak persatuan mengadu susah untuk memohon pembiayaan kerana faktor saiz mereka yang kecil.


Empat individu diburu polis
Oleh KOSMO!

5 Ogos 2020, 7:44 pm
Oleh IVAN AMIRUL
KOTA KINABALU – Polis memburu empat individu warga tempatan membabitkan tiga lelaki serta seorang wanita berusia lingkungan 41 hingga 46 tahun.
Semua individu berkenaan diburu atas pelbagai kesalahan penipuan termasuklah penjualan dan projek penyelenggaraan tanah di Sabah.
Pesuruhjaya Polis Sabah, Datuk Zaini Jass berkata, suspek pertama dikenali sebagai Adward Saatah dan beralamat di Kampung Malagatan Tongod dan Taman Sibuga, Sandakan.
Zaini berkata suspek dikehendaki berikutan kesalahan penipuan penjualan tanah selain projek penyelenggaraan jalan yang tidak wujud bernilai RM150,000 bagi kedua-dua kes.
“Kes kedua pula adalah seorang lelaki bernama Henry Chin Fu Sook yang beralamat terakhir di Taman Wijaya, Manggatal. Lelaki berkenaan dikehendaki bersabit kesalahan pecah amanah atas wang hasil jualan runcit milik sebuah syarikat bernilai RM24,272.40.

“Kes ketiga pula membabitkan seorang lelaki bernama Wong Tze Yuen yang didakwa melakukan kesalahan pecah amanah sebanyak RM371,315.08. Suspek melakukan pecah amanah di sebuah syarikat pengedaran dan pemasaran rokok di Penampang.
“Manakala suspek terakhir giat diburu melibatkan seorang wanita bernama Hasmah Tarudin yang beralamat di Taman Putatan Baru, Putatan.
“Suspek didakwa melakukan kesalahan penipuan membabitkan permohonan lanjutan pasport yang tidak wujud,” katanya pada sidang akhbar di Ibu Pejabat Kontinjen (IPK) Sabah semalam.
Dalam pada itu, Zaini menyatakan suspek kedua dan ketiga ini disiasat mengikut Seksyen 408 Kanun Keseksaan kerana pecah amanah pekerja.
Sementara itu, Zaini meminta orang ramai yang mempunyai maklumat semua suspek diminta menyalurkan kepada IPD Penampang ditalian 088-712 222. – K! ONLINE


Perodua catat jualan tertinggi bulan Julai
Oleh KOSMO!

5 Ogos 2020, 8:28 pm
KUALA LUMPUR – Perodua mencatat jualan kenderaan tertinggi pada bulan Julai, nilai tertinggi yang dicapai setakat tahun ini dengan rekod sebanyak 23,203 unit kenderaan mengatasi bulan Jun sebanyak 9.2 peratus.
Jumlah tersebut telah meningkatkan jumlah jualannya pada tahun ini (YTD) ialah 97,373 unit.
Presiden dan Ketua Pegawai Eksekutif Perodua, Datuk Zainal Abidin Ahmad berkata, penguasaan pasaran Julai dan YTD sebanyak 40 peratus dan 42 peratus masing-masing, diterajui Myvi, Axia dan Bezza, yang menduduki tiga tempat teratas dari segi jualan YTD di Malaysia dengan 29,313, 28,107 dan 25,416 unit dijual masing-masing.
“Perodua Myvi, kenderaan terlaris di Malaysia setiap tahun sejak 2006, baru-baru ini telah dinaiktaraf dengan sistem Bantuan Pemanduan Selamat (ASA) 2.0 terkini.
“Ia kekal menjadi antara kenderaan dengan ciri keselamatan canggih yang paling mampu milik di negara ini,” katanya dalam kenyataan yang dikeluarkan di sini semalam.
Zainal Abidin menjelaskan, sejak kembali beroperasi selepas penutupan selama dua bulan akibat Perintah Kawalan Pergerakan (PKP), jualan syarikat telah melonjak kembali dengan cepat, didorong pengecualian cukai jualan oleh pihak kerajaan yang akan berlangsung sehingga akhir tahun.

“Sekiranya perkembangan ini berterusan, jumlah jualan yang menggalakkan ini akan membolehkan kami membantu eko-sistem pembekal dan pengedar automotif pada masa yang sukar ini,” tambahnya.
Institut Automotif, Robotik dan IoT Malaysia (MARii) menganggarkan bahawa jumlah keseluruhan industri (TIV) sekurang-kurangnya 500,000 unit diperlukan tahun ini untuk memastikan kelangsungan eko-sistem automotif.
“Di sebalik krisis Covid-19 ini, kami menyedari bahawa kami harus bekerja pada kapasiti penuh untuk membantu ekonomi Malaysia dan melindungi pekerjaan.
“Sebagai peneraju pasaran, keutamaan Perodua adalah untuk terus menawarkan produk dan perkhidmatan terbaik untuk memaksimumkan kepuasan pelanggan,” jelasnya.
“Kami komited untuk terus menawarkan nilai yang lebih baik kepada semua rakyat dari segi harga yang berpatutan, kualiti, teknologi dan ciri-ciri canggih yang terbaharu.
“Semua model semasa Perodua mempunyai kandungan komponen tempatan lebih 90 peratus dan disebabkan skala ekonominya, alat ganti servis ditawarkan pada harga yang berpatutan dan mudah didapati, memberikan para pelanggannya ketenangan minda yang menyeluruh.


Pekerja di negara ini aktif mencari pekerjaan baharu
Oleh KOSMO!

5 Ogos 2020, 8:32 pm
KUALA LUMPUR – Lebih separuh atau 58 peratus daripada pekerja di Malaysia sedang aktif mencari pekerjaan baharu dalam tempoh setahun akan datang, lapor peneraju perkhidmatan sumber manusia, Randstad.
Menurut Kaji Selidik Denyut Nadi Pekerja Covid-19 2020 yang dijalankan syarikat berkenaan dari 26 Jun hingga 5 Julai 2020, 72 peratus daripada responden bersedia menerima tawaran kontrak profesional atau pekerjaan berasaskan projek.
Kajian melibatkan 531 pekerja tempatan itu turut mendapati 26 peratus responden menerima pemotongan atau pembekuan gaji impak Covid-19 dan 24 peratus responden tidak berpuas hati dengan upah yang diterima sekarang.
Pengarah Urusan Randstad Malaysia dan Singapura, Jaya Dass berkata, perintah kawalan pergerakan dan dagangan global yang perlahan memberi impak signifikan terhadap keyakinan kewangan syarikat tahun ini.
“Banyak yang mengambil langkah pengecilan untuk mengekalkan kos operasi pada tahap yang rendah dan pengurusan kos ini membawa ketidakpastian dalam kalangan tenaga kerja, sama ada syarikat mereka cukup stabil untuk mengharungi pandemik ini.
“Sebahagian pekerja memilih untuk mengambil risiko dan menyertai syarikat yang dilihat lebih stabil dari segi kewangan,” katanya dalam kenyataan yang dikeluarkan di sini semalam.
Menurut Jaya, meskipun bekerja secara kontrak secara tradisinya kurang diminati masyarakat Asia kerana dianggap tidak stabil dan kurang selamat, ramai yang melihatnya sebagai alternatif yang berbaloi dalam keadaan mencabar sekarang.
“Berbanding tidak bekerja, bekerja secara kontrak jauh lebih baik.
“Ramai kontraktor yang berkongsi pengalaman mereka berjaya mendapatkan kontrak baharu sebelum kontrak sedia ada tamat, kami berpandangan calon perlu lebih fleksibel dan terbuka dalam mencari pekerjaan,” katanya.


Polis Sabah bersiap siaga hadapi PRN
Oleh KOSMO!

5 Ogos 2020, 7:51 pm
Oleh IVAN AMIRUL
KOTA KINABALU – Polis Sabah kini bersiap siaga melaksanakan persiapan bagi menghadapi Pilihan Raya Negeri (PRN) dijangka bakal berlangsung dalam tempoh kurang dari 60 hari.
Pesuruhjaya Polis Sabah, Datuk Zaini Jass berkata, persiapan membabitkan kekuatan keanggotaan penting berikutan terdapat pertambahan kerusi Dewan Undangan Negeri (DUN).
“DUN Sabah sebelum ini hanya membabitkan 60 kerusi tetapi kali ini akan bertambah kepada 73 kerusi.
“Melihat situasi ini kita yakin jumlah pengundi juga bakal bertambah sekaligus mungkin wujud pusat pembuangan undi baharu atau pertambahan saluran mengundi.
“Namun kita masih menunggu keputusan Suruhanjaya Pilihan Raya (SPR). Kita akan laksanakan tugasan mengikut keputusan SPR.

“Jumlah saluran mengundi untuk setiap pusat mengundi itu akan menentukan bilangan pegawai yang bertugas pada hari  pembuangan undi nanti,” katanya pada sidang akhbar di Ibu Pejabat Kontinjen (IPK) Sabah semalam.
Dalam pada itu, beliau menyatakan pihaknya difahamkan akan ada perubahan ke atas bilangan pengundi di saluran mengundi.
“Jika pusat mengundi kecil maka bilangan pengundi juga akan dikurangkan.
“Cabaran lain adalah pelaksanaan PRN ketika Perintah Kawalan Pergerakan Pemulihan (PKPP). Oleh itu, persiapan rapi perlu disusun atur khususnya membabitkan keperluan logistik dan sebagainya.
“Polis akan menggerakkan semua elemen kepolisaan yang ada termasuklah Pasukan Polis Marin (PPM), Pasukan Gerakan Udara (PGU), Pasukan Gerakan Am (PGA) serta PULAPOL,” katanya.
Sementara itu, ketika ditanya berhubung keadaan politik semasa Sabah ketika ini, Zaini berkata, polis belum menerima sebarang laporan dan keadaan masih aman serta terkawal.
“Polis akan terus memantau dan memastikan pematuhan Prosedur Operasi Standard (SOP) dipatuhi sepenuhnya sebelum dan semasa PRN,” katanya. – K! ONLINE


Saksi akui Rosmah terima wang RM6.5 juta
Oleh NUZULSHAM SHAMSUDDIN

5 Ogos 2020, 5:20 pm
KUALA LUMPUR – Saksi ke-17 memberitahu Mahkamah Tinggi di sini sebentar tadi bahawa Datin Seri Rosmah Mansor telah menerima wang sumbangan politik RM6.5 juta berhubung Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Gense/Diesel bagi 369 sekolah luar bandar Sarawak bernilai RM1.25 bilion.
Pengarah Urusan Jepak Holdings, Saidi Abang Samsudin, berkata kesemua jumlah wang itu diberikan melalui dua pertemuan yang dilakukan di dua tempat berasingan iaitu di rumah Rosmah di Jalan Langgak Duta dan di Pavilion di sini.
Saidi memaklumkan pada 7 September 2017 dia sendiri telah mengeluarkan wang sebanyak RM1.5 juta dari akaun Maybank Islamic kepunyaannya.
“Wang RM1.5 juta itu telah dimasukkan dalam dua beg galas berwarna hitam dan oren yang kemudian beg itu dibawa oleh saya dan rakan kongsi bernama Rayyan (saksi ke-16) ke rumah Datin Seri Rosmah di Jalan Langgak Duta dengan menaiki kereta.
“Sejurus sampai di rumah itu, Shamsul (pemandu Saidi) telah meletakkan beg berisi wang itu di atas lantai tepi sofa di ruang tamu rumah tersebut,” katanya ketika membaca penyataan saksi pada perbicaraan kes rasuah melibatkan Rosmah dalam projek solar itu.
Kata, Saidi turut berada di dalam rumah itu ialah bekas Pegawai Khas Rosmah, Datuk Rizal Mansor namun tidak bersama dalam perbincangan tersebut.

“Saya memberitahu kesemua wang seperti yang diminta telah diberi dan pada masa itu Datin Seri Rosmah yang ada di hadapan saya hanya menyebut “Hmmm”,” katanya yang memaklumkan pertemuan itu berlangsung selama lima minit.
Ketika ditanya Timbalan Pendakwa Raya Kanan, Datuk Sri Gopal Sri Ram, berkenaan reaksi Rosmah berhubung wang diberikan, saksi itu menjawab Rosmah tidak menolak tetapi hanya tersenyum.
Terdahulu, dalam prosiding itu Saidi turut menyatakan dia mengeluarkan RM5 juta dari akaun Maybank miliknya pada 20 Disember 2016 untuk diberikan kepada Rosmah melalui Rizal.
“Saya kemudian menghantar wang RM5 juta yang diletakkan dalam dua beg bagasi yang mana setiap beg berisi RM2.5 juta. Saya menghantar wang itu dengan menaiki kereta bersama pemandu peribadi dan terus ke bangunan Pavilion, Kuala Lumpur.
“Sampai disana, saya diarahkan untuk meletakkan dua beg bagasi itu di dalam bilik milik seorang indvidu yang dikenali sebagai Lawrence dan pada masa sama Datuk Rizal Mansor turut berada di situ,” ujarnya.
Saidi turut memaklumkan dia tidak menerima resit selepas kesemua wang berjumlah RM 6.5 juta diberikan kepada Rosmah atas tiket sumbangan politik Barisan Nasional (BN)/UMNO.
Perbicaraan bersambung lagi esok di hadapan Hakim Mohamed Zaini Mazlan.
Pendakwaan dikendalikan Gopal manakala pembelaan diwakili peguam Datuk Akberdin Abdul Kader. – K!ONLINE


Restoran Salleh disanitasi
Oleh NORLIDA AKMAR IDROS

5 Ogos 2020, 6:09 pm
ALOR SETAR – Pasukan dari Balai Bomba dan Penyelamat Jitra semalam melakukan sanitasi awam di Restoran Salleh di Napoh dekat sini yang menjadi lokasi penularan Covid-19 bagi Kluster PUI Sivagangga.
Proses sanitasi juga dilakukan di semua premis yang terletak berhampiran restoran tersebut termasuk kedai runcit, kedai aksesori telefon bimbit, kedai menjual santan, bengkel motosikal dan motel.
Turut disanitasi adalah Pusat Transformasi Luar Bandar (RTC) Napoh.
Penolong Pengarah Bahagian Operasi Kebombaan dan Penyelamat Kedah, Penguasa Kanan Bomba 1 Mohamadul Ehsan Mohd. Zain berkata, operasi sanitasi di kawasan pekan Napoh itu dilakukan selama kira-kira sejam mulai pukul 3.30 petang semalam.
“Proses sanitasi ini menggunakan dua tong bahan kimia jenis sodium hypoclorite,” katanya dalam satu kenyataan di sini hari ini.
Kata beliau, pihaknya juga melakukan proses sama di salah sebuah sekolah yang diarah tutup iaitu Sekolah Menengah Kebangsaan (SMK) Megat Dewa di Kodiang pada pukul 10.45 pagi semalam.

“Proses sanitasi melibatkan bangunan bilik darjah, pejabat pentadbiran, kantin, tandas dan kawasan yang menjadi tumpuan pelajar,” katanya. – K! ONLINE


Jakim, Yadim sumbang RM25,000 untuk maahad tahfiz terbakar
Oleh KOSMO!

5 Ogos 2020, 5:56 pm
Oleh SHAARANI ISMAIL
PARIT – Jabatan Kemajuan Islam Malaysia (Jakim) dan Yayasan Dakwah Islamiah Malaysia (Yadim) menyumbang bantuan awal sebanyak RM25,000 kepada Maahad Tahfiz al-Quran Masjid Lama Lambor Kanan dekat sini yang terbakar Khamis lalu.
Menteri di Jabatan Perdana Menteri, Datuk Dr. Zulkifli Mohamad Al Bakri berkata, sumbangan berkenaan adalah bantuan awal disalurkan kerajaan dalam membantu maahad tahfiz berkenaan.
“Kerjasama kita akan eratkan dengan Jabatan Agama Islam Perak dan mereka yang bertanggungjawab dalam melihat sejauh mana keperluan yang diperlukan oleh maahad tahfiz berkenaan.
“Apa pun saya lebih berminat dengan konsep di mana kita sama-sama membantu dan bukan hanya dari satu pihak semata-mata,” katanya.
Beliau berkata demikian kepada pemberita selepas mengadakan lawatan dan menyampaikan sumbangan kepada Maahad Tahfiz al-Quran Masjid Lama, Lambor Kanan dekat sini hari ini.

Dalam kejadian jam 12.25 tengah malam itu, seramai 115 pelajar lelaki maahad tahfiz berkenaan berjaya menyelamatkan diri selepas tiga blok bangunannya terbakar.
Kebakaran berkenaan memusnahkan sebuah bangunan dua tingkat yang mana tingkat bawah dijadikan tempat penyimpanan barang masakan manakala bahagian atas tempat penyimpanan barang pelajar seperti pakaian.
Zulkifli berkata, pihaknya juga menggalakkan semua maahad tahfiz di negara ini supaya berdaftar dengan pihak berwajib bagi membolehkan penyaluran bantuan dan maklumat dilaksanakan dengan lebih baik.
Pada majlis itu Jakim menyumbang sebanyak RM20,000 manakala Yadim menyumbang sebanyak RM5,000. – K! ONLINE


Masih ramai keliru penjarakan fizikal
Oleh KOSMO!

5 Ogos 2020, 7:39 pm
Oleh RIZANIZAM ABDUL HAMID
MELAKA – Tempoh Perintah Kawalan Pergerakan Pemulihan (PKPP) sudah hampir berakhir, namun masih ramai pengusaha restoran keliru dengan isu penjarakan fizikal.
Ketua Polis Daerah Melaka Tengah, Asisten Komisioner Afzanizar Ahmad berkata, itu hasil dapatan daripada dialog diadakan bersama kira-kira 200 pengusaha premis makan di Balai Polis Malim di sini hari ini.
Menurutnya, berdasarkan pertemuan itu, kebanyakan pengusaha meminta perincian mengenai penjarakan fizikal di dalam kedai makan.
“Secara keseluruhan, didapati mereka mematuhi prosedur operasi standard (SOP) PKPP walaupun banyak isu berkenaan penjarakan fizikal dibangkitkan.
“Sebab itu kita adakan pertemuan ini untuk memperhalusi pemahaman teknikal dan nampaknya kefahaman itu boleh dipertingkatkan,” katanya.

Beliau berkata demikian pada sidang akhbar selepas Program Taklimat SOP PKPP Bersama Pengusaha, Pemilik Restoran dan Kedai Makan Daerah Melaka Tengah di Balai Polis Malim di sini hari ini.
Mengulas lanjut, Afzanizar berkata, sebanyak 82 kompaun bernilai RM1,000 setiap satu dikeluarkan kepada 82 individu atas kesalahan tidak mematuhi SOP PKPP sehingga semalam.
“Daripada jumlah itu, 30 telah menjelaskannya dan kebanyakan kesalahan adalah pengusaha premis tiada rekod pelanggan, beroperasi lebih masa dan tiada alat periksa suhu badan.
“Bagaimanapun, bagi Daerah Melaka Tengah setakat ini belum ada kompaun tidak memakai pelitup muka dikenakan,” katanya. – K! ONLINE


74 orang jemaah tabligh masih terkandas di India
Oleh AHMAD SHAHERMAN SHAMSURI

5 Ogos 2020, 6:37 pm
KUALA LUMPUR – Seramai 74 orang jemaah tabligh rakyat negara ini masih terkandas di India sejak pelaksanaan Perintah Kawalan Pergerakan (PKP) pada Mac lalu.
Menteri Luar Negeri, Datuk Seri Hishammuddin Hussein berkata, pada peringkat awal seramai 189 orang jemaah tabligh berada di negara terbabit semasa PKP mula dilaksanakan.
Bagaimanapun katanya, hasil usaha semua pihak dan bantuan dari kerajaan India, seramai 115 orang jemaah telah berjaya dibawa pulang sehingga hari ini.
“Sehingga hari ini, seramai 74 jemaah tabligh rakyat Malaysia yang masih terkandas di India. Daripada jumlah itu, 13 orang  di New Delhi masih menunggu pelepasan dan kebenaran pulang daripada kerajaan India.
“Seramai 52 orang pula berada di beberapa wilayah di India dan sedang menjalani proses perundangan dan seramai sembilan lagi jemaah lain masih lagi berada di Kolkata dan menanti prosedur perundangan seterusnya,” katanya.
Beliau berkata demikian ketika sesi penggulungan titah Yang di-Pertuan Agong pada sidang Dewan Rakyat di sini hari ini.

Menurut Hishammuddin, perwakilan Malaysia di India akan terus menyelaras usaha bagi membawa pulang baki jemaah yang masih berada di India secara berperingkat-peringkat. – K! ONLINE


Dayana Roza kini tunangan orang
Oleh KOSMO!

5 Ogos 2020, 6:13 pm
KUALA LUMPUR – Setelah hampir lima bulan menyulam kasih, pelakon Dayana Roza selamat mengikat tali pertunangan dengan pilihan hatinya dalam satu majlis yang diadakan di Damai Glass House, Kuala Lumpur sebentar tadi.
Dayana atau nama sebenarnya, Nur Dayana Kamsun Bahari, 29, memilih ahli perniagaan, Adale Adham Ayahudin, 33, sebagai bakal pasangan hidupnya.
Dayana dan Adale mengikat tali pertunangan selama empat bulan sebelum merancang untuk ke jenjang pelamin pada pertengahan Disember depan.
Dayana kini bergelar tunangan Adale dalam satu majlis tertutup di ibu negara hari ini.

Menurut Dayana, lelaki itu pernah melamarnya untuk menjadi isteri empat tahun lalu dan mereka telah berkawan sejak enam tahun lalu.
“Tapi saya tolak sebab Adale jenis suka menyakat sehinggalah dia melamar saya penghujung tahun 2019 selepas tahu saya sudah kembali solo,” katanya.
Pada majlis itu, Dayana memberikan lima dulang hantaran dan dibalas tiga oleh Adale.

Terdahulu, pelakon drama Seadanya Aku itu mengakui sedang menjalin hubungan cinta dengan seorang jejaka sejak awal tahun ini. – K! ONLINE


Kehadiran pelajar merosot
Oleh KOSMO!

5 Ogos 2020, 5:30 pm
Oleh MOHD. RAFIE AZIMI
ALOR SETAR – Kerajaan negeri Kedah mengesahkan menerima laporan mengenai penurunan kehadiran pelajar ke sekolah di beberapa daerah di negeri ini berikutan kebimbangan ibu bapa terhadap penularan Covid-19 bagi Kluster PUI Sivagangga.
Menteri Besar, Muhammad Sanusi Md. Nor berkata, wujud kebimbangan dalam kalangan ibu bapa terhadap perkara itu terutama di lokasi berhampiran pelaksanaan Perintah Kawalan Pergerakan Diperketatkan (PKPD) secara pentadbiran.
“Saya difahamkan kalangan ibu bapa yang memilih untuk tidak menghantar anak-anak ke sekolah perlu menulis surat menyatakan mereka tidak bersedia untuk berbuat demikian kerana bimbang dengan keadaan semasa.
“Langkah itu perlu dilaksanakan kerana pihak sekolah juga bertanggungjawab terhadap proses untuk menentukan kehadiran pelajar,” katanya pada sidang akhbar selepas mempengerusikan Mesyuarat Exco di Wisma Darul Aman di sini hari ini.
Selain itu, kata beliau, terdapat juga markah untuk kehadiran pelajar.

“Bagaimanapun, kita yakin pihak Kementerian Pendidikan akan mempertimbangkan kebimbangan ibu bapa terlibat,” ujarnya.
Muhammad Sanusi pada masa sama berharap agar tidak ada pihak yang mengambil kesempatan daripada kelonggaran tersebut.
“Kalau daerah-daerah yang dekat dengan Kubang Pasu dan Padang Terap, itu kita fahamlah tetapi yang daerah jauh, janganlah pula ambil kesempatan,” katanya.
Lima sekolah yang ditutup dalam daerah Kubang Pasu adalah Sekolah Kebangsaan (SK) Hosba, Sekolah Menengah Kebangsaan (SMK) Hosba, SK Megat Dewa dan SMK Megat Dewa manakala di daerah Padang Terap adalah SK Kubang Palas. – K! ONLINE


Polis tumpaskan Geng Adi
Oleh KOSMO!

5 Ogos 2020, 7:34 pm
Oleh RIZANIZAM ABDUL HAMID
MELAKA – Polis menahan lapan lelaki berhubung perbuatan khianat terhadap sistem telekomunikasi Telekom Malaysia (TM) di sekitar negeri ini sejak minggu lalu.
Ketua Polis Daerah Melaka Tengah, Asisten Komisioner Afzanizar Ahmad berkata, penahanan kumpulan digelar Geng Adi itu membabitkan suspek berusia antara 24 dan 42 tahun yang bekerja sebagai pekerja kontrak.
Menurutnya, ia susulan laporan diterima juruteknik TM mengenai berlakunya perbuatan khianat memotong kabel optik yang mengakibatkan gangguan isyarat telekomunikasi di beberapa kawasan sejak 30 Julai lalu.
“Tangkapan suspek pertama berusia 31 tahun dibuat pada pukul 12.50 pagi Isnin lalu di rumahnya di Muar, Johor diikuti suspek kedua, 25 tahun di Parit Raja, Johor.
“Suspek utama, iaitu ketuanya berusia 42 tahun ditahan pukul 5 pagi di Ayer Keroh bersama sebuah kereta Mercedes diikuti penahanan suspek keempat hingga lapan selepas itu.

“Semua lapan suspek direman empat hari bermula dari tarikh tangkapan,” katanya pada sidang akhbar selepas Program Taklimat prosedur Perintah Kawalan Pergerakan Pemulihan (PKPP) di Balai Polis Malim di sini hari ini.
Menurutnya, polis turut merampas tiga buah kenderaan iaitu Proton Saga FLX, Perodua Alza, kereta Mercedes dan beberapa peralatan yang disyaki digunakan melakukan perbuatan memotong kabel.
“Berdasarkan siasatan awal, kita tidak tolak kemungkinan perbuatan khianat ini berpunca daripada saingan dalam perniagaan kerana semua kabel terbabit hanya dirosakkan tetapi tidak dicuri.
“Dengan tertangkapnya kumpulan ini, kita berjaya menyelesaikan beberapa kes memotong kabel di daerah ini yang dianggarkan membabitkan kerugian anggaran RM500,000 yang terpaksa ditangung TM,” katanya.
Kes disiasat mengikut Seksyen 427 Kanun Keseksaan yang memperuntukkan hukuman penjara maksimum dua tahun atau denda atau kedua-duanya.


Boleh tunai umrah jika keadaan mengizinkan – Menteri Agama
Oleh KOSMO!

5 Ogos 2020, 5:44 pm
Oleh SHAARANI ISMAIL
PARIT – Rakyat Malaysia akan dibenarkan untuk menunaikan umrah sekiranya keadaan semasa Covid-19 di negara ini terkawal dan semakin menunjukkan penurunan.
Menteri di Jabatan Perdana Menteri, Datuk Dr. Zulkifli Mohamad Al Bakri berkata, kebenaran itu bagaimanapun boleh berubah sekiranya keadaan semasa menunjukkan sebaliknya.
“Sebab itu jangkaan boleh jadi berubah dan boleh jadi tidak dibenarkan. Seperti baru-baru ini, ibadah haji pun pada asasnya kita bersedia untuk menghantar jemaah tetapi melihat suasana dan situasi semasa ia boleh berubah.
“Jadi kami menyambut baik apa-apa keputusan Arab Saudi kerana mana-mana negara pun akan mengutamakan kemaslahatan dan kesihatan rakyatnya,” katanya.
Beliau berkata demikian kepada pemberita selepas mengadakan lawatan dan menyampaikan sumbangan kepada Maahad Tahfiz al-Quran Masjid Lama Lambor Kanan dekat sini hari ini.

Hadir sama, Ketua Pengarah Jabatan Kemajuan Islam Malaysia (JAKIM), Datuk Paimuzi Yahya; Ketua Pegawai Eksekutif Yayasan Dakwah Islamiah Malaysia (YADIM), Tuan Kamarul Arief Tuan Soh dan Pengarah Jabatan Agama Islam Perak (JAIPk), Datuk Mohd. Yusop Husin.
Beliau mengulas laporan Okaz/Saudi Gazzate yang memetik kenyataan Timbalan Menteri Haji, Umrah dan Hal Ehwal Haji Arab Saudi, Dr. Hussein Al-Sharif bahawa kementeriannya akan memulakan segera persiapan bagi musim umrah.
Dr. Hussein dipetik berkata, kementerian akan mengkaji pengalaman ketika musim haji kali ini yang menyaksikan penyelarasan dan prosedur kesihatan terunggul bagi memastikan ibadah haji lancar walaupun Arab Saudi terjejas teruk akibat pandemik Covid-19.
Awal pagi Khamis lalu, tiga blok bangunan maahad tahfiz berkenaan terbakar namun 115 pelajar maahad tersebut terselamat dan tidak menghadapi sebarang kecederaan.
Zulkifli berkata, jika semua keadaan mengizinkan sudah tentu kebenaran untuk menunaikan umrah untuk rakyat Malaysia akan diberikan, namun begitu rakyat masih perlu berjaga-jaga dan mengambil langkah sewajarnya dalam mengekang dan mengawal penularan Covid-19.
Ditanya mengenai kemungkinan akan berlaku peningkatan kos dalam menunaikan ibadah umrah, Zulkifli berkata, perkara itu memang tidak dapat dielakkan kerana sememangnya kos akan mengambil kira penambahbaikan aspek keselamatan dan kesihatan.
Katanya, kos tambahan dalam menunaikan umrah bagi rakyat Malaysia jika dibenarkan juga akan mengambil kira kos ujian saringan Covid-19 serta beberapa kos tambahan lain yang akan diperhalusi kemudian. – K! ONLINE


Wanita gelang pink dikesan makan di kedai nasi kandar
Oleh KOSMO!

5 Ogos 2020, 5:37 pm
Oleh ZAKI SALLEH
IPOH – Pihak berkuasa sedang mengenal pasti identiti seorang pesakit di bawah pengawasan (PUS) Covid-19 yang gambarnya dirakam berkunjung ke sebuah restoran nasi kandar di Taman Fair Park di sini tular di media sosial sejak semalam.
Pesakit wanita tersebut dipercayai datang ke kedai tersebut untuk menikmati hidangan makan malam bersama rakan.
Perkara itu disahkan Pengarah Kesihatan Perak, Datuk Dr. Ding Lay Ming dan memberitahu pihak Jabatan Kesihatan Negeri (JKN) telah dimaklumkan berhubung kejadian tersebut.
Menurut beliau, satu laporan polis telah dibuat oleh pihak JKN menerusi aduan daripada orang awam dan susulan itu siasatan lanjut sedang dilakukan.
“Kita sedang mengenal pasti identiti individu terbabit sebelum sebarang langkah diambil,” ujarnya dalam satu kenyataan ringkas di sini hari ini.

Semalam tular gambar wanita berkaca mata bertubuh gempal bersama sepinggan nasi kandar sambil memakai gelang pengesanan kuarantin Covid-19 berwarna merah jambu tersebar di media sosial.
Gambar berkenaan kemudian tular di media sosial dan ramai dalam kalangan netizen menggesa tindakan berat dikenakan kepada pelaku ini dengan segera. – K! ONLINE


Kuala Lumpur akan dilengkapi 5,000 CCTV
Oleh AHMAD SHAHERMAN SHAMSURI

5 Ogos 2020, 5:13 pm
KUALA LUMPUR – Keselamatan warga kota selepas ini lebih terjamin apabila 5,000 televisyen litar tertutup (CCTV) akan dipasang di kawasan-kawasan strategik di bandar raya ini menjelang tahun hadapan.
Menteri Wilayah Persekutuan, Tan Sri Annuar Musa berkata, jumlah berkenaan adalah termasuk yang telah dipasang ketika ini dan beberapa lagi kamera akan dinaik taraf serta ditambah selepas ini.
“Pada masa ini, terdapat kira-kira 1,900 buah kamera khusus untuk pemantauan lalu lintas, 100 kamera untuk kawasan hotspot banjir, 270 kamera di taman awam untuk kawalan keselamatan dan vandalisme serta 130 kamera di kawasan River of Life.
“Selain itu, ada juga beberapa kamera dipasang di pasar-pasar awam untuk kawalan keselamatan dan kes-kes berkaitan kesihatan serta 300 kamera untuk pemantuan jenayah,” katanya ketika sesi penggulungan titah Yang di-Pertuan Agong pada sidang Dewan Rakyat di sini hari ini.
Mengulas lanjut, Annuar berkata, menjadi hasrat kementerian melihat semua kamera itu diurus secara bersepadu dan bersifat pelbagai fungsi supaya ia lebih ekonomik.
“Apa yang lebih penting, kesemua kamera ini diharap dapat menyumbangkan ke arah menjadikan Kuala Lumpur sebagai bandar raya selamat.

“Pada masa sama, saya telah meminta Dewan Bandaraya Kuala Lumpur mempertimbangkan supaya memasukkan dalam arahan pembangunan iaitu apabila pemaju diluluskan projek pembangunan, mereka dikehendaki memasang kamera yang telah ditetapkan spesifikasi tertentu,” jelasnya.
Ujar beliau, apabila perkara itu dilaksanakan, kadar jumlah kamera yang ada di bandar raya tersebut dapat dipertingkatkan.
“Sebagai contoh jumlah kamera yang terdapat di bandar raya Beijing adalah sebanyak 56 buah bagi setiap 1,000 penduduk, London (67) dan jiran kita Singapura (15).
“Kuala Lumpur ketika ini mempunyai kira-kira tiga kamera bagi setiap 1,000 penduduk,” katanya. – K! ONLINE


Tiga pasangan kembar penuntut baharu program Tahmidi USIM
Oleh KOSMO!

5 Ogos 2020, 3:42 pm
Oleh ZAKKINA WATI AHMAD TARMIZI
SEREMBAN – Tiga pasangan kembar merupakan antara 1,256 penuntut baharu yang mendaftar untuk program Tamhidi bagi sesi akademik 2021 di Kolej Kediaman Nilam Court, Universiti Sains Islam Malaysia (USIM) Nilai di sini hari ini.
Mereka merupakan dua pasangan kembar perempuan dan sepasang kembar lelaki.
Masing-masing ialah Nurnadhira Sofia Abdul Rahman, 18 (Program Tamhidi Perakaunan dan Muamalat) dan Nurnadia Illya Abdul Rahman, 18 (Program Sains Fizikal dan Teknologi); Hajar Kamal Azam dan Aishah Kamal Azam, 19 (Program Tamhidi Perakaunan dan Muamalat) serta Muhammad Farhan Mohd. Satar dan Muhammad Fauzan Mohd. Satar, 18 (Program Tamhidi Perubatan, Pergigian dan Sains).
Walau bagaimanapun, terdapat dua lagi pasangan kembar seiras iaitu Walidatul Amal Mohd. Azizi dan Warithatul Mohd. Hazizi serta Nureen Syazwana Zamzurin dan Nureen Syazwani Zamzurin, 18 yang mengambil jurusan Program Tahmidi Perubatan, Pergigian dan Sains masih belum mendaftar setakat pagi tadi.
Sementara itu, Pengarah Pusat Tamhidi USIM, Alifah Hamid berkata, pihaknya berusaha untuk memastikan pelajar mendapat akses yang secukupnya bagi membolehkan mereka menjalani sesi pembelajaran secara maya.

“Kami telah mengadakan sesi Taaruf secara maya bermula 24 hingga 29 Julai yang lalu dan diberikan taklimat bersama pengurusan dan sesi motivasi bersama semua pelajar terbabit.
“Insya-Allah tiada masalah yang dihadapi bagi capaian internet kerana kita telah menjalankan kajian mengikut kelengkapan gajet yang dibawa oleh pelajar. Ada yang menggunakan laptop dan telefon pintar bagi memastikan mereka mendapat capaian internet di kampus,” katanya. – K! ONLINE.


Perbarisan tamat latihan TUDM ikut norma baharu
Oleh KOSMO!

5 Ogos 2020, 5:08 pm
Oleh ZAKI SALLEH
IPOH – Seramai 315 pelatih Tentera Udara Diraja Malaysia (TUDM) berjaya menamatkan Latihan Perajurit Muda Udara Siri 62/2020 di Akademi Tentera Udara, Ipoh di sini hari ini.
Majlis istiadat perbarisan yang diadakan secara statik tersebut telah disempurnakan oleh Panglima Tentera Udara, Jeneral Datuk Sri Ackbal Abdul Samad.
Ia diadakan berbeza daripada kelaziman apabila hanya dihadiri para pegawai kanan TUDM sahaja sejajar dengan pematuhan prosedur operasi standard (SOP) pencegahan Covid-19.
Perajurit Muda Udara (PjM U) Amirul Faris Ahmad Kamal telah diumumkan sebagai Pelatih Terbaik Keseluruhan dan menerima Piala Pusingan Panglima Tentera Udara.
Anugerah Akademik Terbaik pula telah disandang PjM U Muhammad Hafizuddin Abdul Halim manakala Anugerah Penembak Terbaik milik PjM U Nik Muhaimin Nik Sazali.

Kesemua pelatih telah memulakan latihan pada 1 Januari yang berlangsung selama selama 32 minggu berbanding 24 minggu bagi siri lepas.
Sementara itu, Ackbal dalam ucapannya mengucapkan tahniah kepada para pelatih yang berjaya menamatkan latihan walau pun dalam keadaan berbeza.
Beliau turut mengingatkan generasi baharu angkatan udara itu agar bersedia untuk melaksanakan tanggungjawab apabila ditukarkan ke pasukan masing-masing.
Turut hadir Panglima Operasi Udara, Lt Jen Datuk Mohammad Salleh Osman dan Panglima Pendidikan dan Latihan Udara, Lt Jen Datuk Roshaimi Zakaria. – K! ONLINE.


[VIDEO] Korban di Beirut terus meningkat
Oleh KOSMO!

5 Ogos 2020, 3:36 pm
BEIRUT, Lebanon – Angka korban letupan hiperkuat di kawasan pelabuhan ibu kota Lebanon, di sini meningkat kepada lebih 100 orang, manakala lebih 4,000 penduduk cedera, kata Pertubuhan Palang Merah Lebanon.
Terdahulu, Perdana Menteri Hassan Diab berkata, letupan kira-kira pukul 6 petang kelmarin (waktu tempatan) itu berpunca daripada 2,750 tan baja ammonia nitrat yang bertahun-tahun disimpan di gudang pelabuhan Beirut.
“Setakat ini, lebih 4,000 orang cedera, manakala lebih 100 nyawa melayang. Palang Merah masih menjalankan kerja-kerja mencari dan menyelamat mangsa di lokasi terjejas dan kawasan sekitarnya,” kata Pertubuhan Palang Merah dalam satu kenyataan.
Letupan dan gegaran kuat yang berlaku boleh dirasai hingga ke bandar Nicosia di Cyprus yang terletak kira-kira 240 kilometer dari Beirut . -AFP


Pendaftaran pelajar secara pandu lalu
Oleh KOSMO!

5 Ogos 2020, 2:28 pm
Oleh ZAKKINA WATI AHMAD TARMIZI
SEREMBAN – Proses pendaftaran pelajar baharu untuk program Tamhidi bagi sesi akademik 2020/2021 di Kolej Kediaman Nilam Court, Universiti Sains Islam Malaysia (USIM) Nilai, di sini hari ini dijalankan secara pandu lalu.
Pengarah Pusat Perumahan Pelajar USIM, Mohd. Salehudin Sukur berkata, langkah tersebut diambil bagi mengurangkan kesesakan sekali gus mematuhi prosedur operasi standard (SOP) yang telah ditetapkan.
Malah katanya, sehubungan dengan itu juga, buat pertama kali, pendaftaran penuntut baharu dijadual mengambil masa selama lima hari sehingga 7 Ogos depan walaupun kebiasannya ia hanya mengambil masa selama satu hari sahaja.
“Alhamdullilah, hari ini adalah hari ketiga sesi pendaftaran pelajar, biasanya kita hanya mengambil masa selama satu hari sahaja, kali ini kita ambil masa selama lima hari agar semua pelajar dapat mematuhi SOP yang ditetapkan.
“Pada tahun ini, sedikit keunikan kita buat adalah pendaftaran secara ‘drive thru’ atau pandu lalu iaitu ibu bapa hanya menurunkan pelajar dan menghadkan ibu bapa daripada masuk ke dalam kediaman,” katanya pada sidang akhbar di sini hari ini.

USIM menerima seramai 1,339 penuntut baharu program Tamhidi bagi empat program iaitu Perakaunan dan Muamalat 295 pelajar, Perubatan, Pergigian dan Sains (288), Sains Fizikal dan Teknologi (480) serta Syariah dah Undang-undang (276).
Sementara itu, Mohd. Salehudin memberitahu, bagi menyekat penularan Covid-19, pihak USIM juga mengambil langkah berjaga-jaga dengan mengasingkan pelajar dari dua kawasan iaitu Kubang Pasu, Kedah dan Kuching, Sarawak di blok kediaman yang berlainan.
“Kami akan meletakkan mereka di unit sedikit berjauhan iaitu satu rumah seramai tiga hingga empat pelajar dan mereka perlu kuarantin diri mereka selama 14 hari hari.
“Pihak keluarga tidak perlu risau kerana kita akan memastikan perlindungan yang terbaik dan mereka akan merasa selamat,” katanya.
Terdapat seramai 19 penuntut baharu dari Kubang Pasu manakala lima lagi adalah dari Kuching.
Sementara itu, katanya, USIM akan menjalankan sesi taaruf secara dalam talian
kepada semua pelajar termasuk yang dikuarantin.
“Jadi tiada sebarang perjumpaan atau kelas diadakan ketika ini,” katanya. – K! ONLINE.


Lelaki meninggal dunia selepas mendaki
Oleh MUHAMAD TARMIZE MOHD NOR

5 Ogos 2020, 2:34 pm
IPOH – Seorang lelaki berusia 48 tahun meninggal dunia selepas melakukan aktiviti mendaki di Bukit Kledang di sini pagi tadi.
Ketua Operasi Balai Bomba dan Penyelamat Pasir Puteh, Omar Mahmud berkata, pihaknya menerima panggilan kecemasan pada pukul 9.30 pagi sebelum sepasukan anggota bergegas ke lokasi kejadian.
“Tiba di tempat kejadian, anggota mendapati mangsa, Chai Cheong Loon dalam keadaan tidak sedarkan diri di kaki bukit berkenaan.
“Selepas pemeriksaan dibuat, mangsa masih tidak sedarkan diri sebelum anggota bertindak menghubungi pihak perubatan untuk rawatan lanjut,” katanya.
Tambah Omar, anggota membawa mangsa menggunakan pengusung untuk membawa mangsa keluar dari bukit berkenaan dalam tempoh 35 minit.
Katanya, pihak perubatan mengesahkan mangsa telah meninggal dunia di lokasi kejadian sebelum dibawa ke Hospital Raja Permaisuri Bainun untuk proses bedah siasat.

Operasi tamat sepenuhnya pada pukul 11.15 pagi.
Bukit Kledang mempunyai ketinggian mencecah 808 meter dan terletak kira-kira 13 kilometer dari pusat bandar raya Ipoh. – K! ONLINE.


Peniaga jual jam tangan tiruan didenda RM8,000
Oleh MOHD AZLI ADLAN

5 Ogos 2020, 5:03 pm
SETIU – Seorang peniaga didenda RM8,000 oleh Mahkamah Sesyen di sini hari ini atas kesalahan menjual jam tangan berjenama tiruan pada minggu lalu.
Hakim Azimah Yaacob memutuskan hukuman demikian selepas tertuduh, Hizammudin Mohamad Rais, 29, membuat pengakuan bersalah selepas pertuduhan dibacakan.
Berdasarkan pertuduhan, dia didakwa memiliki 125 utas jam tangan berjenama G-Shock tiruan untuk jualan.
Perbuatan itu didakwa dilakukan tertuduh sebuah premis di Taman Hijrah, Kampung Bari Besar dekat sini pada pukul 12.20 tengah hari, 27 Julai lalu.
Hizammudin didakwa mengikut Seksyen 102 (1) (c) Akta Cap Dagangan 2019 yang memperuntukkan hukuman denda maksimum RM8,000 bagi setiap barang yang mempunyai cap dagangan berdaftar palsu atau penjara sehingga tiga tahun atau kedua-duanya sekali jika sabit kesalahan.
Pendakwaan dikendalikan Pegawai  Pendakwa Kementerian Perdagangan Dalam Negeri dan Hal Ehwal Pengguna (KPDNHEP) cawangan Besut, Kamarulzaman Ismail.

Kosmo! 29 Julai lalu melaporkan hasrat seorang peniaga mencari keuntungan mudah dengan menjual jam tangan berjenama tiruan tidak kesampaian apabila premisnya diserbu pasukan penguat kuasa KPDNHEP. – K! ONLINE.


Sindiket pemalsuan dokumen didalangi warga Myanmar tumpas
Oleh KOSMO!

5 Ogos 2020, 4:53 pm
Oleh MOHD. HUSNI MOHD. NOOR
PUTRAJAYA – Sindiket pemalsuan dokumen didalangi warga Myanmar tumpas susulan penahanan 15 lelaki warga Myanmar dan seorang lelaki warga Bangladesh di Kuala Lumpur, petang semalam.
Ketua Pengarah Jabatan Imigresen Malaysia Datuk Khairul Dzaimee Daud berkata, mereka ditahan kira-kira jam 2.10 petang di dua premis berasingan di Jalan Lebuh Pudu, Kuala Lumpur.
Beliau berkata, sindiket yang aktif sejak dua tahun lalu itu mensasarkan warganegara Myanmar dari etnik Rohingya dan Arakan (Muslim) yang mengenakan caj antara RM30 hingga RM150 bagi setiap dokumen palsu.
“Hasil pemeriksaan menemui pelbagai dokumen dan kad palsu termasuk surat rayuan, surat perlindungan, surat bantuan perubatan, kad Suruhanjaya Tinggi Bangsa-banngsa Bersatu Mengenai Pelarian (UNHCR), kad pertubuhan Rohingya Malaysia dan Kad Personel Binaan, Lembaga Pembangunan Industri Pembinaan Malaysia (CIDB).
“Kesemua warga asing berkenaan ditempatkan di Depot Tahanan Imigresen Lenggeng, Negeri Sembilan,” katanya pada sidang akhbar hari ini

Katanya, sindiket berkenaan berjaya ditumpaskan hasil kerjasama dan risikan bersama Agensi Penguatkuasaan Maritim Malaysia (APMM) sejak dua bulan lalu. – K! ONLINE.


Diberkas selepas lerai motosikal curi
Oleh MOHD YUNUS YAKKUB

5 Ogos 2020, 4:36 pm
KLANG – Tiga lelaki termasuk seorang remaja ditahan ketika melepak selepas dipercayai baharu meleraikan motosikal disyaki dicuri mereka di sebuah bengkel di Kampung Perepat di sini semalam.
Kesemua suspek berusia 13 hingga 31 tahun itu ditahan dalam Ops Lejang pukul 2.45 petang.
Ketua Polis Daerah Klang Utara, Asisten Komisioner Nurulhuda Mohd. Salleh berkata, mereka dikehendaki selepas disyaki terlibat dalam jenayah curi motosikal di hadapan sebuah rumah seorang lelaki di daerah ini pukul 8 malam pada 17 Jun lalu.
Katanya, pemeriksaan menemui dua buah motosikal dalam keadaan mencurigakan di bengkel itu.
“Hasil pemeriksaan mendapati nombor casis dan enjin dipercayai telah diubahsuai selain suspek gagal mengemukakan bukti berhubung motosikal tersebut.
“Bengkel itu dijadikan lokasi kepada suspek bagi tujuan melepak,meleraikan dan membaiki motosikal ,” katanya dalam kenyataan di sini hari ini.

Nurulhuda menegaskan pihaknya turut merampas sebuah motosikal, sebuah rangka motosikal dan dua buah telefon bimbit.
Ujar beliau, semakan mendapati salah seorang daripada suspek mempunyai rekod jenayah lampau berkaitan dadah.
“Siasatan masih diteruskan dengan dua suspek direman selama empat hari bermula hari ini manakala remaja tersebut diberikan jaminan polis,” katanya.
Kes disiasat mengikut Seksyen 379A Kanun Keseksaan. – K! ONLINE.


Penerbit kecewa filem dijual pada harga RM1
Oleh ARINA CHE AZLAN

5 Ogos 2020, 2:43 pm
KUALA LUMPUR- Penerbit dan pemilik Syarikat Pencil Pictures & Records, Datuk Normashayu Puteh meluahkan rasa kecewa apabila filem terbaharunya, Ada Apa Dengan Dosa (AADD) telah dicetak rompak secara digital dan dijual pada harga RM1 dalam platform jualan atas talian.
Normashayu atau Ayu,43, berkata kegiatan haram tersebut disedari oleh kenalan rapat sejak minggu lalu dan melaporkan perkara tersebut kepadanya.
“Tergamak mereka buat orang seni seperti saya begitu, filem yang saya laburkan sehingga RM2 juta dijual dengan harga RM1 sahaja menerusi aplikasi Telegram dan Shopee.
“Saya sudah mengumpul segala bukti dan akan menyaman pihak tidak bertanggungjawab ini kerana telah mencuri hak cipta karya saya,”jelasnya lagi ketika dihubungi Kosmo! Online semalam.
Menurut Ayu, filem AADD yang telah ditayangkan secara eksklusif di saluran berbayar Astro First pada 4 Jun lalu dan mendapat kritikan yang positif daripada peminat.
Karya arahan Rahila Ali itu sepatutnya ditayangkan sekitar Mac atau April namun terpaksa ditangguhkan akibat Perintah Kawalan Pergerakan (PKP) sebelum pihak penerbitan memutuskan untuk menayangkannya menerusi Astro First.

“Saya tidak menyesal memilih Astro First sebagai medium menayangkan AADD kerana mereka sangat memberi kerjasama serta membantu dalam mempromosikan filem ini.
“Saya hanya akan kecewa jika pihak Astro ada terlibat dengan kes cetak rompak ini, itu sahaja,” luahnya lagi.
Filem AADD yang berkonsepkan Islamik lakonan Wana Ali, PU Riz, Ashraf Muslim, Fasha Sandha dan Fauziah Nawi ini akan ditayangkan sekali lagi di pawagam pada 10 September depan.
Selain AADD, filem Keluarga Iskandar arahan Wan Hasliza Wan Zainuddin turut menjadi mangsa cetak rompak filem digital ketika ini.
Setakat semalam, pihak Shopee telah mengambil tindakan memadam semua pautan yang dikatakan menjual filem-filem berkenaan. – K! ONLINE


Kanak-kanak lelaki parah langgar lori mengundur
Oleh MOHD YUNUS YAKKUB

5 Ogos 2020, 12:29 pm
SABAK BERNAM – Malang menimpa kepada tiga beranak apabila seorang daripadanya parahnya apabila kenderaan dinaiki melanggar sebuah lori yang mengundur dalam kejadian Jalan Kampung Teluk Ru, Sungai Air Tawar di sini petang semalam.
Dalam kejadian pukul 3.45 petang yang parah merupakan kanak-kanak lelaki berusia empat tahun.
Sementara, ibu dan adik perempuan mangsa masing-masing berusia 24 dan dua tahun hanya cedera ringan.
Ketua Polis Daerah Sabak Bernam, Superintendan Agus Salim Mohd. Alias berkata, kejadian dikatakan berlaku apabila tiga beranak itu yang menaiki kereta jenis Proton Wira dalam perjalanan ke Bandar Nakhoda Omar dari Sungai Lang.
Katanya, setibanya di lokasi kejadian seorang pekerja lelaki kedai cuci kereta berusia 22 tahun telah mengundurkan sebuah lori yang baharu selesai dicuci sehingga terlajak melepasi jalan utama.
“Ibu mangsa yang memandu Proton Wira itu tidak sempat mengelak melanggar belakang lori tersebut.

“Kejadian itu mengakibatkan kanak-kanak lelaki yang duduk di bahagian penumpang hadapan mengalami kecederaan parah di kepala dan patah tangan,” katanya ketika dihubungi di sini hari ini.
Beliau menambah, kanak-kanak lelaki telah dihantar ke Hospital Tengku Ampuan Rahimah, Klang manakala ibu dan adik mangsa yang cedera ringan dirujuk ke Hospital Sabak Bernam.
Jelas Agus Salim, kes disiasat mengikut Seksyen 43 (1) Akta Pengangkutan Jalan 1987. – K! ONLINE.


Kerajaan telah peruntuk RM60 juta untuk kampung baru Cina
Oleh AHMAD SHAHERMAN SHAMSURI

5 Ogos 2020, 1:24 pm
KUALA LUMPUR – Kementerian Perumahan dan Kerajaan Tempatan (KPKT) memaklumkan kerajaan tidak pernah mengabaikan pembangunan kampung baru Cina di seluruh negara apabila sebanyak RM60 juta peruntukan telah disalurkan pada tahun ini.
Menterinya, Zuraida Kamaruddin berkata, daripada jumlah itu RM42 juta telah diperuntukan kepada pembangunan infrastruktur, RM5 juta untuk program bantuan baik pulih rumah dan RM13 juta skim pinjaman khas.
Jelas beliau, untuk mendapatkan peruntukan tersebut ketua-ketua kampung setiap kawasan harus membuat permohonan kepada pejabat KPKT.
“Kali ini kita akan memberi panduan kepada projek-projek yang akan diluluskan agar ia dapat memberi impak produktif.
“Program yang akan kita fokus dan luluskan antaranya melibatkan pemerdayaan wanita; orang muda; pendidikan, alam sekitar; ekonomi di kawasan- kawasan kampung; program kebersihan dan gotong-royong,”katanya.
Beliau berkata demikian ketika menjawab pertanyaan Ahli Parlimen Rasah, Cha Kee Chin (PH- Rasah) berkenaan peruntukan yang telah disalurkan kerajaan terhadap pembangunan kampung baru Cina pada sesi pertanyaan bagi jawab lisan di Dewan Rakyat hari ini.- K! ONLINE.


Malaysia bukan ‘tong sampah’ dunia
Oleh AHMAD SHAHERMAN SHAMSURI

5 Ogos 2020, 1:58 pm
KUALA LUMPUR – Kerajaan menegaskan Malaysia tidak akan menjadi ‘tong sampah dunia’ dalam aktiviti pembuangan sisa toksik mahupun plastik dan tindakan tegas akan diambil jika ada cubaan membawa masuk kontena yang mengandungi sisa berkenaan.
Menteri Alam Sekitar dan Air, Datuk Tuan Ibrahim Tuan Man berkata, sejak penubuhan kementerian itu pada Mac lalu, pihaknya sudah mengesan dan menghantar pulang 13 kontena yang mengandungi sisa toksik dan 42 kontena bahan plastik ke negara asal.
Menurut beliau, negara-negara yang didapati menghantar bahan-bahan ini antaranya, Amerika Syarikat sebanyak 36 kontena, Korea Selatan (2), Vietnam (2) dan masing-masing satu kontena bagi United Kingdom dan Poland.
“Sebanyak 21 kontena mengandungi sisa plastik ke Amerika Syarikat melalui Pelabuhan Kuching, 15 kontena melalui Pelabuhan Pulau Pinang, manakala Korea Selatan dan Vietnam masing-masing dua kontena serta United Kingdom dan Poland masing-masing satu kontena.
“Secara keseluruhannya adalah 42 kontena dan berat keseluruhan kontena itu 796,553 kilogram. Ini yang kami sudah ambil tindakan dan kita bertegas Malaysia mesti bebas daripada elemen yang bercanggah dengan Konvensyen Basel yang ditandatangani,”katanya pada sesi persidangan Dewan Rakyat, hari ini.
Beliau menjawab soalan tambahan Abdul Latiff Abdul Rahman (Pas-Kuala Krai) yang ingin tahu bagaimana kerajaa mencegah Malaysia menjadi ‘tong sampah dunia’ selaras dengan Konvensyen Basel.-K! ONLINE.


Bekas jurutera KTMB didakwa rasuah berhubung projek LRT, Komuter.
Oleh NUZULSHAM SHAMSUDDIN

5 Ogos 2020, 12:14 pm
KUALA LUMPUR – Seorang bekas jurutera awam jabatan pengurusan Keretapi Tanah Melayu Berhad (KTMB) didakwa di Mahkamah Sesyen di sini hari ini atas dua pertuduhan menerima rasuah bejumlah RM1,450 berhubung tiga projek membabitkan stesen Transit Aliran Ringan (LRT) dan Komuter lima tahun lalu.
Bagaimanapun tertuduh Mohd. Amin Muhammad N.Hushaimi,36, mengaku tidak bersalah selepas kedua-dua pertuduhan dibacakan terhadapnya di hadapan Hakim Rozina Ayob.
Mengikut pertuduhan pertama dan kedua, tertuduh didakwa sebagai Pegawai Badan Awam, iaitu Jurutera Awam, Jabatan Pengurusan Projek, KTMB (ketika itu) telah secara rasuah menerima suapan daripada Mohd. Nizam Hasan berjumlah masing-masing RM950 dan RM500 melalui akaun Maybank Islamic milik tertuduh.
Suapan itu adalah sebagai dorongan untuk dirinya sebagai pengurus projek untuk tidak mengesyorkan surat arahan berhenti kerja sementara ekoran faktor keselamatan bagi projek cadangan tambahan dan pengubahsuian pada LRT Stesen Abdullah Hukum sedia ada dan cadangan pembangunan sebuah Stesen KTM Komuter tiga tingkat di atas sebahagian tanah rizab keretapi.
Selain itu projek lain juga ialah cadangan pembangunan mendirikan sebuah Stesen Komuter Bersepadu Kajang 2 serta kemudahan lain antaranya pejabat pengurusan, Kiosk jualan tiket, pusat penerangan pelancongan dan jejantas pejalan kaki yang berbumbung.
Kesemua kesalahan itu didakwa dilakukan di Maybank Berhad di Lot No.7, 8 & 9 Departure Hall Level 1, Kl City Air Terminal (KLCAT), KL Sentral di sini pada 15 Julai dan 14 September 2015.

Bagi kesemua pertuduhan itu, tertuduh didakwa mengikut Seksyen 16(a)(B) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24 akta sama yang memperuntukkan hukuman penjara maksimum 20 tahun dan denda tidak kurang lima kali ganda nilai suapan atau RM10,000 mengikut mana-mana yang lebih tinggi jika sabit kesalahan.
Terdahulu Timbalan Pendakwa Raya dari SPRM Muhammad Asraf Mohamed Tahir mencadangkan jaminan RM10,000 bagi kedua-dua pertuduhan.
Bagaimanapun peguam Shahidah Muslimah Roslan yang mewakili tertuduh memohon mahkamah mengurangkan ikat jamin itu dengan alasan tertuduh kini bekerja sendiri dengan menjual laksa selepas diberhentikan kerja.
“Tertuduh juga mempunyai tanggungan keluarga termasuk dua orang anak yang masing-masing berusia lima dan tujuh tahun serta seorang isteri,” katanya.
Selepas mendengar permohonan kedua-dua belah pihak, Rozina membenarkan tertuduh diikat jamin RM6,000 bagi kedua-dua pertuduhan berserta syarat tambahan pasport tertuduh diserahkan kepada mahkamah dan melapor diri di pejabat SPRM berdekatan sekali sebulan.
Mahkamah kemudian menetapkan 23 September depan untuk sebutan semula kes dan serahan dokumen. – K! ONLINE.


Bapa durjana didakwa esok
Oleh KOSMO!

5 Ogos 2020, 1:27 pm
Oleh ISKANDAR SHAH MOHAMED
SHAH ALAM – Perbuatan keji seorang pemandu lori melacurkan isteri dan anak perempuannya memakan diri apabila bakal dihadapkan ke mahkamah esok.
Ketua Jabatan Siasatan Jenayah Selangor, Datuk Fadzil Ahmat berkata, lelaki berusia 43 tahun itu akan didakwa di Mahkamah Seksyen Klang atas kesalahan tersebut.
“Suspek akan didakwa mengikut Seksyen 13 (b) & 14 Akta Antipemerdagangan Orang dan Antipenyeludupan Migran (ATIPSOM).
“Selain itu, ia membabitkan pendakwaan di bawah Seksyen 376 Kanun Keseksaan iaitu merogol,” katanya dalam kenyataan akhbar di sini hari ini.
Menurut beliau, empat lelaki warga asing iaitu pelanggan kepada mangsa berusia 13 tahun turut akan dihadapkan ke Mahkamah Kajang esok.

“Tiga lelaki warga Pakistan dan seorang lelaki Bangladesh berusia 29 hingga 35 tahun itu akan didakwa mengikut Seksyen 376 Kanun Keseksaan,” katanya.
Fadzil berkata, ibu saudara mangsa sebelum ini mendakwa remaja perempuan itu dirogol dan dilacurkan bapa kandung sendiri di sebuah kondominium di Hulu Langat sejak 2017.
Akhbar tempatan sebelum ini melaporkan seorang lelaki yang tergamak merogol anak kandungnya dan melacurkan remaja itu kepada warga asing ditahan polis di sekitar negeri ini, 13 Julai lalu.
Selain suspek yang turut melacurkan isterinya itu, polis menahan lima warga asing bagi membantu siasatan.
Suspek dipercayai melakukan perbuatan hina itu ke atas mangsa sejak pertengahan tahun lalu sehingga Februari lalu.
Siasatan dijalankan hasil laporan seorang ahli keluarga mangsa yang mendakwa anak remaja itu dirogol dan dilacurkan suspek sejak mangsa berusia 10 tahun. – K! ONLINE.


Dua guru wanita maut, kereta dipandu terbabas
Oleh KOSMO!

5 Ogos 2020, 2:03 pm
Oleh IVAN AMIRUL
TAWAU – Dua guru wanita maut selepas kereta Perodua Myvi dinaiki bersama dua lagi rakan terbabas sebelum terjunam ke dalam gaung berhampiran Jambatan Merotai Besar, Kampung Kijang pagi tadi.
Mangsa maut dikenali sebagai Dayana Damsah, 27, meninggal dunia di tempat kejadian manakala seorang lagi mangsa, Nurizyani [email protected], 24, disahkan meninggal dunia di wad kecemasan Hospital Tawau.
Dua lagi rakan sekerja, Hasnaini Paiori dan Nur Zairah Aladin mengalami cedera parah kini dirawat di Hospital Tawau.
Ketua Balai Jabatan Bomba dan Penyelamat Malaysia (JBPM) Tawau, Penolong Kanan Penguasa Bomba Zulbada Alior berkata, empat guru berkenaan adalah guru di Sekolah Kebangsaan (SK) Umas.
Zulbada berkata, semua guru wanita terbabit dipercayai dalam perjalanan dari arah Jalan Merotai ke sekolah.

“Kita menerima panggilan kecemasan sekitar pukul 6.02 pagi sebelum menghantar tujuh anggota bersama jentera ke tempat kemalangan.
“Setibanya di lokasi, kita melihat memang terdapat sebuah kenderaan jenis Perodua Myvi dipercayai hilang kawalan berada dalam keadaan terbalik dipercayai terbabas sendiri ke bahu jalan.
“Semua mangsa terhumban keluar dari kenderaan dan mengalami kecederaan parah,” katanya dalam kenyataan hari ini.
Zulbada berkata, dua mangsa berjaya dikeluarkan orang awam manakala dua lagi mangsa dibantu oleh pasukan Unit Bantuan Perkhidmatan Kecemasan (EMRS).  – K! ONLINE


Pengambilan pekerja asing dibekukan sehingga hujung tahun
Oleh AHMAD SHAHERMAN SHAMSURI

5 Ogos 2020, 1:17 pm
KUALA LUMPUR – Kementerian Sumber Manusia mengambil keputusan untuk membekukan pengambilan pekerja asing dalam semua sektor sehingga hujung tahun ini.
Menterinya, Datuk M. Saravanan berkata, langkah tersebut dilaksanakan bagi memberikan keutamaan kepada pekerja tempatan selepas negara terkesan daripada penularan pandemik Covid-19.
Menurutnya, usaha mengurangkan kebergantungan kepada pekerja asing telah dilakukan termasuk sektor pembinaan dan pembuatan dengan mewajibkan pengiklanan kekosongan jawatan untuk tempoh tidak kurang 30 hari di portal JobsMalaysia bagi tujuan pengambilan pekerja asing dan pegawai dagang.
“Kedua peruntukkan pekerjaan barisan hadapan tidak dibenarkan kepada pekerja bukan warga negara.
“Seterusnya, semua agensi kawal selia diwajibkan melaksanakan penggantian ‘exit strategy’ untuk memastikan sektor berintensifkan buruh beralih kepada penggunaan mekanisasi dan automasi sekali gus mengurangkan kebergantungan kepada pekerja asing,” katanya.
Beliau berkata demikian ketika menjawab soalan Ahli Parlimen Baling Datuk Seri Abdul Azeez Abdul Rahim (BN-Baling) mengenai inisiatif kerajaan dalam usaha mengurangkan kadar guna tenaga asing yang mendominasi sektor pembuatan dan pembinaan negara pada sesi pertanyaan bagi jawab lisan di Dewan Rakyat hari ini. – K! ONLINE


PUC Sport tarik diri, jersi Kelantan dilelong separuh harga
Oleh KOSMO!

5 Ogos 2020, 12:09 pm
Oleh ZULHANIFA SIDEK
KOTA BHARU – Selepas dipotong tiga mata oleh Persatuan Bolasepak Malaysia (FAM) tiga hari lalu mengenai isu tunggakan gaji, pembekal pakaian rasmi skuad Kelantan, PUC Sport pula bertindak menarik diri hari ini.
Nasib malang terus melanda Persatuan Bola Sepak Kelantan (KAFA) ekoran keputusan drastik diambil PUC Sport berikutan kekangan kewangan dihadapi oleh syarikat tersebut.
Pengarah Urusan PUC Sport, Mohd. Shukry Pauzi, berkata, pihaknya tidak mampu untuk meneruskan penajaan pasukan The Red Warriors (TRW) disebabkan faktor penjualan jersi skuad Kelantan tidak mencapai sasaran ditetapkan.
Katanya, selain itu, PUC Sport juga terpaksa berundur susulan perniagaan syarikat mengalami kerugian disebabkan pandemik Covid-19 dan tiada bantuan dari pihak KAFA untuk bersama-sama melariskan penjualan jersi.
“Sebagai langkah permulaan PUC Sport akan membuat lelongan besar-besaran 8,000 helai jersi rasmi TRW melibatkan dewasa dan kanak-kanak sehingga potongan harga 50 peratus sebelum menjelang perlawanan Liga Premier antara Kelantan menentang UKM FC pada 22 Ogos ini.

“Sepanjang saingan pasukan Kelantan dalam musim 2020, PUC Sport telah menjalankan tugas yang terbaik dengan membekalkan pakaian kepada pemain-pemain dan terima kasih memberi kepercayaan kepada pihaknya” katanya ketika ditemui Kosmo! di sini hari ini.
Tambahnya, sebagai tanda sokongan terakhir kepada pasukan Kelantan, pihak PUC Sport telah menyumbang jersi kepada pemain-pemain dan barisan kejurulatihan sebelum memulakan latihan di Padang Institut Penyelidikan dan Kemajuan Pertanian Malaysia (Mardi), Pasir Tumboh semalam.
Sebelum ini, satu kenyataan akhbar telah dikeluarkan pada 23 Mei lalu apabila penaja utama KAFA, After Image Sdn bertindak menarik diri sebagai rakan kongsi rasmi Kelantan musim ini.
Keputusan itu berikutan Pengarah Urusan Team Red Warriors (TRW) Sdn. Bhd., Datuk Wan Rakemi Wan Zahari yang melepaskan jawatannya. – K! ONLINE.


Pegawai agensi penguatkuasa terima ugutan bunuh
Oleh KOSMO!

5 Ogos 2020, 1:50 pm
Oleh MOHAMAD FAIZAL HASHIM
JOHOR BAHRU – Seorang pegawai agensi penguatkuasa yang menjaga sempadan dan kawasan perairan di Pantai Timur negeri ini menerima ugutan daripada sekumpulan lelaki untuk tidak membuat pemeriksaan ke atas bot yang mendarat di kawasan berkenaan, semalam.
Ketua Polis negeri, Datuk Ayob Khan Mydin Pitchay berkata, satu laporan polis sudah dibuat dan telah membuka kertas siasatan dan kini sedang menjalankan usaha menjejaki ketiga-tiga suspek berkenaan yang sudah dikenal pasti.
“Kita percaya suspek ini mempunyai kaitan dengan bot-bot yang masuk sama ada membawa pendatang asing tanpa izin (PATI) atau menyeludup masuk barang terlarang seperti rokok dan minuman keras.
“Sebab itu, mereka berani untuk memberi amaran kepada pegawai penguatkuasa itu supaya tidak mengambil tindakan dan pemeriksaan ke atas bot yang masuk ke kawasan itu serta mengugut mungkin berlaku aksi tembak-menembak, sekiranya tindakan diambil.
“Ini bukan dekat Colombia, negara luar tapi di Johor, Malaysia. Saya tak nak ada elemen penjenayah berani membuat ugutan pada orang awam dan agensi penguatkuasa,” katanya pada sidang akhbar di Ibu Pejabat Polis Kontinjen (IPK) Johor di sini hari ini.

Disoal mengenai kebimbangan penduduk khasnya di Sungai Tiram dan Sungai Rengit yang menjadi lorong tikus bagi kegiatan penyeludupan migran, Ayob memberitahu, mereka tidak perlu bimbang sebaliknya segera melaporkan ke balai yang berhampiran.
Katanya, isu penyeludupan migran atau barangan terlarang bukanlah isu baru di kawasan Pantai Timur negeri ini dan pihak polis memerlukan kerjasama penduduk setempat bagi menumpaskan kegiatan jenayah berkenaan.
“Ada juga maklumat mengatakan orang kampung bersengkongkol dengan kegiatan terbabit namun saya yakin mereka sudah sedar. Kebanyakan maklumat yang diberikan amat membantu kejayaan mematahkan kegiatan penyeludupan di kawasan tersebut.
“Orang awam tidak perlu bimbang, sebarang maklumat atau ugutan yang diterima terus laporkan kepada pihak polis untuk diambil tindakan.
“Kalau orang awam tidak mahu pergi ke balai polis berhampiran, mereka boleh buat aduan atau salur maklumat di Facebook rasmi Polis Johor atau terus hubungi saya,” katanya.- K! ONLINE.


Sindiket Bobby edar dadah dicekup
Oleh KOSMO!

5 Ogos 2020, 12:21 pm
Oleh MOHAMAD FAIZAL HASHIM
JOHOR BAHRU – Kegiatan sindiket pengedaran dadah Bobby yang  beroperasi sejak tiga bulan lalu berjaya dilumpuhkan pihak polis selepas melakukan 10 serbuan berasingan di sekitar kawasan Seri Alam dan bandar raya ini, minggu lalu.
Ketua Polis negeri, Datuk Ayob Khan Mydin Pitchay berkata, seramai 24 individu termasuk tujuh wanita warga asing berusia 16 hingga 61 tahun ditahan dalam serbuan  bermula Isnin hingga Jumaat lalu.
Menurutnya, penangkapan sindiket pengedaran dadah itu, polis berjaya membuat rampasan pelbagai jenis dadah melibatkan 1.89 kilogram (kg) ketamin, ganja (895g), serbuk ekstasi (2.3kg), heroin (2g), pil ekstasi (2,469 biji), pil erimin 5 (859 biji) dan dua biji pil yaba bernilai RM425,571.
“Dalam operasi pertama, bahagian siasatan jenayah narkotik Daerah Seri Alam menahan tiga lelaki dan lima perempuan tempatan serta dua wanita warga asing selain membuat rampasan dadah pada pukul 1.40 pagi di sebuah premis pusat hiburan di Permas Jaya, dekat sini, minggu lalu.
“Hasil siasatan dan maklumat soal siasat dilakukan, antara individu yang ditahan ialah dalang sindiket iaitu lelaki tempatan yang dikenali sebagai Bobby bersama teman wanitanya, warganegara Vietnam,” katanya dalam sidang akhbar di Ibu Pejabat Polis Kontinjen (IPK) Johor di sini hari ini.

Ayob Khan berkata, dalam soal siasat yang sama, polis juga berjaya mengenal pasti sindiket berkenaan mendapatkan bekalan dadah dari Kuala Lumpur untuk pasaran tempatan selain menggunakan seorang wanita warga China sebagai salah seorang pengedar dadah sindiket itu yang beroperasi di sekitar Taman Century, di sini.
“Hasil daripada serbuan pertama, polis membuat empat lagi serbuan susulan di sekitar kawasan Pasir Gudang, Permas Jaya dan Iskandar Puteri diikuti lima lagi serbuan di sekitar kawasan Johor Bahru.
“Hasil saringan urin mendapati 19 suspek positif dadah jenis methaphetamine dan ketamin. Hasil semakan rekod juga mendapati lapan suspek mempunyai rekod lampau berkaitan dadah jenayah,” katanya kesemua suspek ditahan reman selama 14 hari bermula Isnin, minggu lalu.
Menurut Ayob, hasil serbuan tersebut, polis turut merampas pelbagai barangan kemas anggaran bernilai RM32,956, dua kenderaan dengan anggaran nilai RM214,000 serta wang tunai pelbagai mata wang dianggarkan berjumlah RM14,000.
Tambah beliau, pihak polis turut menyita lima akaun bank tempatan milik tiga individu yang dipercayai hasil kegiatan pengedaran dadah yang berjumlah RM30,234.
“Polis juga sedang giat menjalankan usaha mengesan saki-baki ahli sindiket berkenaan yang dipercayai masih bebas. Pada tahun ini sahaja, kita sudah menumpaskan lapan sindiket pengedaran dadah di negeri ini sehingga hari ini,” tambahnya. – K! ONLINE.


Amah Indonesia tidak faham Bahasa Melayu
Oleh MOHD YUNUS YAKKUB

5 Ogos 2020, 12:03 pm
KLANG – Mahkamah Sesyen di sini hari ini menetapkan 11 Ogos depan sebagai tarikh sebutan baharu kes pembantu rumah yang didakwa mendera anak majikannya, Rabu lalu.
Hakim Datuk Ahmad Zamzani Mohd. Zain menetapkan demikian selepas tertuduh, Eli Limayati,20, memohon agar menggunakan khidmat jurubahasa Indonesia dalam dialek Jawa Barat di mahkamah.
Timbalan Pendakwaan Raya Nor Suhaili Abu Bakar dalam prosiding tersebut memohon penangguhan susulan tertuduh tidak memahami Bahasa Melayu.
Nor Suhaili turut tidak menawarkan sebarang jaminan terhadap Eli yang merupakan warga Indonesia sementara menunggu tarikh sebutan semula tersebut.
Mahkamah membenarkan permohonan tersebut.
Difahamkan, tertuduh telah tinggal di negara ini sejak lebih setahun lalu.

Selain itu, tertuduh akan ditempatkan di penjara Sungai Buloh buat ketika ini.
Kosmo! sebelum ini melaporkan seorang bayi perempuan berusia setahun melecur pada badan dipercayai didera pembantu rumah dalam kejadian di bilik air sebuah kilang papan di Taman Klang Perdana, Kapar.
Dalam kejadian pukul 6.30 petang itu, mangsa melecur pada belakang badan,punggung dan kedua-dua kakinya selepas terkena air panas selepas dimandikan oleh Eli. -K! ONLINE


Semua pemain perlu sumbang mata
Oleh MUHAMMAD HELMEE RAMLI

5 Ogos 2020, 10:10 am
UNDIAN Piala Thomas 2020 menyaksikan skuad badminton negara diundi dalam Kumpulan A bersama musuh tradisi, Indonesia serta dua wakil Eropah, England dan Belanda.
Meskipun dilihat tidak berdepan masalah melangkah ke pusingan kalah mati, namun pemain perseorangan lelaki No. 1 negara, Lee Zii Jia menegaskan, ia bukanlah tugas mudah.
Pemain yang berada di ranking ke-10 dunia itu berkata, ketiadaan legenda badminton tanah air, Datuk Lee Chong Wei pada edisi kali ini sedikit sebanyak memberi kesan.
“Pada edisi dua tahun lalu, boleh kata satu mata sudah ada dalam genggaman menerusi Datuk Chong Wei. Bagaimanapun, kali ini agak sukar.
“Walaupun sukar tetapi tidak mustahil untuk kita layak ke pusingan berikutnya sebagai juara kumpulan. Walaupun kita fokus pada Indonesia, namun jangan pandang rendah kemampuan dua pasukan lagi,” katanya ketika ditemui di Akademi Badminton Malaysia (ABM) Bukit Kiara semalam.
Justeru, dia menggesa rakan-rakan sepasukan agar memberikan segala-galanya serta menggalas misi menyumbang mata buat negara

“Saya sedar perlu galas tekanan cukup tinggi tetapi diharapkan rakan-rakan sepasukan boleh sama-sama kongsi tekanan ini serta jalankan tanggungjawab untuk sumbang mata,” tambahnya.
Pemain berusia 22 tahun itu juga tidak sabar untuk memulakan kejohanan dalaman di ABM yang dijangka bermula minggu depan bagi Divisyen 1.
“Walaupun tertekan menjelang kejohanan itu, namun saya agak teruja kerana sudah lama tidak bermain secara kompetitif. Ia peluang terbaik untuk dapatkan keyakinan serta suasana kejohanan,” ujarnya. – K! ONLINE


Oltmans sah letak jawatan – Subahan
Oleh MUHAMMAD RIDUAN MOHD HANAFIAH

5 Ogos 2020, 10:10 am
KONFEDERASI Hoki Malaysia (KHM) tidak terkejut dengan peletakan jawatan ketua jurulatih skuad Hoki lelaki kebangsaan, Roelant Oltmans yang dikatakan sudah menandatangani kontrak dengan kelab elit Belanda, SV Kampong.
Bekas jurulatih Pakistan itu sebelum ini dilantik bagi menggantikan khidmat Stephan Van Huizen pada September 2018 bagi memastikan misi memburu slot ke Sukan Olimpik Tokyo tercapai.
Bagaimanapun, kemasukan Oltmans itu tidak berupaya untuk menamatkan penantian 20 tahun skuad Malaysia ke pentas Olimpik setelah dikecewakan oleh Britain pada aksi kelayakan akhir di London tahun lepas.
“Secara jujur, apa yang saya boleh katakan kita telah melakukan perbincangan tetapi kita tidak tahu beliau akan menyertai mana-mana pasukan. Tetapi dia ada cakap untuk mencari peluang kembali ke Belanda.
“Saya tidak terkejut dengan khabar angin yang menyatakan dia menyertai pasukan di Belanda. Saya mungkin terkejut jika dia dilantik mengedalikan pasukan seperti Pakistan, Korea Selatan atau India,” katanya pada sesi sidang akhbar di Bukit Jalil semalam.
Ketiadaan Oltmans itu menyaksikan KHM sebulat suara melantik penolong skuad hoki lelaki kebangsaan, Arul Selvaraj sebagai ketua jurulatih dengan sasaran utama menyediakan pasukan terkuat bagi menghadapi Sukan Asia 2022.

Subahan berkata, bekas pemain kebangsaan itu yang kini berada di Dublin, Ireland dijangka memulakan tugasnya dalam tempoh dua minggu selepas tamat tempoh kuarantin wajib yang akan beliau jalani apabila pulang ke tanah air tidak lama lagi.
“Hari ini juga, selepas Jawatankuasa Kejurulatihan bermesyuarat, kami secara rasminya melantik Arul untuk mengendalikan skuad kebangsaan berkuat kuasa serta merta. Arul diberikan kontrak dua tahun dan beliau akan mempersiapkan pasukan untuk kejohanan-kejohanan akan datang.
“Arul juga akan diberikan peluang untuk memilih pemain yang beliau rasakan perlu untuk berada di dalam pasukan kebangsaan,” ujarnya. – K! ONLINE


KFA selesai gaji skuad Helang Merah
Oleh KOSMO!

5 Ogos 2020, 10:10 am
Oleh MOHD RAFIE AZIMI
PARA pemain dan barisan kejurulatihan skuad Helang Merah setidak-tidaknya boleh menarik nafas lega setelah Mesyuarat Eksekutif Persatuan Bola Sepak Kedah (KFA) Ke-8 malam kelmarin memutuskan untuk melunaskan tunggakan gaji, caruman serta lain-lain bayaran secara berperingkat.
Presiden KFA, Muhammad Sanusi Md. Nor berkata, bayaran gaji Mac akan diselesaikan sebelum 15 Ogos depan manakala tunggakan bagi April, Mei, Jun dan Julai akan dimaklumkan penyelesaiannya setelah rundingan dilakukan dalam masa terdekat.
“Satu jawatankuasa khas kewangan akan dibentuk untuk mencari kaedah terbaik bagi menyelesaikan tunggakan gaji tersebut.
“Jawatankuasa itu akan mencari kaedah bagi mewujudkan situasi menang-menang antara pihak persatuan dan pemain memandangkan Liga Super 2020 akan bersambung pada 26 Ogos depan,” kata Menteri Besar Kedah itu dalam satu kenyataan di Alor Setar semalam.
Isu yang melanda skuad Kedah hangat diperkatakan sejak kebelakangan ini dengan beberapa pemain mula membuat pendedahan di media sosial masing-masing berikutan tidak menerima gaji selama lima bulan.

Keadaan itu menyebabkan ada dalam kalangan pemain mula berkira-kira untuk mengangkat kaki dengan tiga awang import dikatakan telah mendapatkan khidmat peguam bagi menamatkan kontrak secara sebelah pihak, jika isu tersebut tidak diselesaikan dalam masa terdekat.
Sanusi menambah, mesyuarat tersebut turut bersetuju mengekalkan pengurusan pasukan sedia ada sehingga tamat musim ini.
“Begitu pun jumlah lantikan dalam pasukan akan dikaji semula selepas ini. Ketika ini terdapat 48 individu terdiri daripada pemain dan pegawai yang dirumuskan menjurus kepada peningkatan bajet pasukan,” katanya.
Sanusi berkata, KFA memerlukan minimum RM25 juta untuk melengkapkan operasi dan pengurusan pasukan bagi musim ini.
Katanya, punca masalah dana penajaan tertunggak sebelum ini adalah pelaksanaan tanggungjawab secara bersendirian atau one man show dalam soal penajaan, pengurusan kewangan, penentuan gaji pemain dan pengurusan pasukan.
“Tunggakan Kumpulan Wang Simpanan Pekerja (KWSP) dan Lembaga Hasil Dalam Negeri (LHDN) saja setakat ini berjumlah RM3.8 juta dan perlu diselesaikan segera.
“Justeru kita mengambil tindakan drastik dengan menubuhkan jawatankuasa khas kewangan bertujuan mengatasi beban hutang sejak September 2019. Jawatankuasa itu juga berfungsi untuk mendapatkan penajaan baharu termasuk menjalankan rundingan berhubung perkara itu,” katanya.
Beliau dalam pada itu turut mengumumkan pelantikan Pengerusi Jawatankuasa Pelancongan, Seni dan Budaya, Belia dan Sukan, Pembangunan Usahawan dan Koperasi negeri, Mohd. Firdaus Ahmad sebagai Setiausaha KFA yang baharu. – K! ONLINE


Nasib Kelantan ibarat telur di hujung tanduk
Oleh MUHAMAD ARDIE PUTRA SUHAIMI

5 Ogos 2020, 10:10 am
NASIB pasukan Kelantan ibarat ‘telur di hujung tanduk’ selepas Liga Bola Sepak Malaysia (MFL) mengesahkan dua slot penyingkiran Liga Premier ke saingan divisyen ke-3, Liga M3 musim ini masih berjalan seperti biasa meskipun kancah Liga Bola Sepak Amatur (AFL) dibatalkan sepenuhnya tahun ini.
Ini kerana, pasukan jolokan The Red Warriors itu bakal bergelut di bawah carta liga bersama dua lagi pasukan tercorot iaitu Kuching FA dan Perak 2 selepas dipotong tiga mata gara-gara gagal menyelesaikan isu tunggakan gaji pemain dan pegawai Kelantan.
Ketua Pegawai Eksekutif MFL, Datuk Ab. Ghani Hassan berkata, pembatalan saingan Liga M3 dan Liga M4 kelolaan AFL ekoran pandemik Covid-19 tidak menjejaskan sama sekali format promosi dan relegasi saingan Liga Malaysia (Liga M) musim 2020 ini.
“Format saingan Liga M masih lagi sama dengan dua pasukan tempat teratas Liga Premier akan naik pangkat ke Liga Super kecuali kelab feeder. Begitu juga dengan format relegasi apabila dua pasukan tercorot Liga Super dan Liga Premier tetap berdepan penyingkiran.
“Perkara ini sudah jelas dan semua pasukan sedia maklum dengan format yang dikeluarkan meskipun saingan AFL dibatalkan musim ini. Mengenai siapa yang akan naik pangkat ke Liga Premier, itu akan diserahkan sepenuhnya kepada pihak AFL.
“Secara keseluruhan, saya harap semua pasukan khususnya yang bersaing dalam kancah Liga Premier supaya mengambil serius kerana mereka berpotensi untuk diturunkan andai berada di dua tangga terbawah liga musim ini,” katanya ketika dihubungi Kosmo! semalam.

Sementara itu, Pengerusi AFL, Datuk Mohd. Yusoff Mahadi turut mengesahkan dua pasukan yang bersaing dalam saingan AFL tetap berpeluang dinaikkan pangkat ke Liga Premier tetapi mekanisme dan format masih belum diputuskan secara rasmi.
“Meskipun saingan AFL dibatalkan, slot untuk dua pasukan layak ke Liga Premier musim depan tetap terbuka kerana dua pasukan tercorot saingan tersebut akan berdepan relegasi. Cuma, cara dan bagaimana dua pasukan itu dipilih nanti hanya akan diumumkan kemudian,” katanya. – K! ONLINE


Tertekan hilang pekerjaan punca bekas juruterbang mati
5 Ogos 2020, 10:15 am
SERDANG – Tertekan akibat kehilangan pekerjaan dipercayai punca kematian seorang bekas juruterbang Air Asia di kondominiumnya di Bandar Kinrara di sini kelmarin.
Dalam kejadian pukul 3.10 petang itu, mayat mangsa, A. Sanjiv Daevin, 35, ditemui dalam keadaan lengkap berpakaian di bahagian bawah kondominum itu oleh pengawal keselamatan  sebelum memaklumkan kejadian kepada pihak polis.
Ketua Polis Daerah Serdang, Asisten Komisioner Ismadi Borhan berkata, hasil siasatan mendapati mangsa sebelum ini bekerja sebagai juruterbang sebuah syarikat tempatan dan telah diberhentikan kerja dua bulan lalu.
“Mangsa dikatakan berada dalam keadaan tidak dapat mengawal diri sebelum bertindak terjun dari tingkat 12 unit kediamannya.
“Hasil pemeriksaan polis tidak menjumpai sebarang unsur jenayah dalam kes tersebut dan hasil bedah siasat mendapati mangsa maut akibat kecederaan jatuh dari tempat tinggi,” katanya ketika dihubungi hari ini.
Menurutnya lagi, siasatan lanjut sedang diteruskan dan orang ramai diingatkan agar tidak membuat sebarang komen yang boleh mengganggu siasatan dan mengguris hati keluarga.

Difahamkan, mayat mendiang Sanjiv akan dibawa ke Krematorium Dewan Bandaraya Kuala Lumpur di Jalan Kuari Taman Pertama, Cheras, pukul 4 petang ini untuk proses membakar mayat. – K! ONLINE.


Ikuto sudah lali dikecam netizen
Oleh MUHAMMAD ZUHAILY BADLISHAH

5 Ogos 2020, 10:10 am
Gembira ulasan e-Sukan berbahasa Melayu akhirnya diterima ramai
PENGULAS e-Sukan, Radzi Rahman Ibrahim pernah menjadi bahan hentaman dan makian penonton-penonton yang menyaksikan ulasannya untuk pertandingan permainan video sama ada secara online atau menerusi kaca televisyen.
Radzi atau dikenali sebagai Ikuto mengakui berdepan cabaran hebat sewaktu kali pertama mengulas e-Sukan berbahasa Melayu untuk permainan video League of Legends (LoL) lima tahun lalu.
Bagi pemuda berusia 28 tahun itu, dia terpaksa mengambil masa yang agak lama untuk mendidik penonton menerima ulasan berbahasa Melayu yang kedengaran pelik pada awalnya kerana ulasan berbahasa Inggeris sering digunakan sebelum ini.
“Benda baharu contohnya, permainan Mobile Legends diulas dalam bahasa Melayu, penonton tidak biasa mendengarnya. Orang kata peliklah dan bunyi tidak sedap.
“E-Sukan boleh dikatakan industri besar di Malaysia yang boleh mencecah 10,000 hingga 15,000 jumlah penonton seperti Mobile Legends. Apabila ramai orang tengok, lagi teruklah saya kena hentam.

“Ramai juga yang tidak suka saya selepas habis liga musim pertama. Kena kutuk, hentam, maki itu perkara biasa dan saya sudah bersedia sebab sudah jangka perkara seumpama itu akan berlaku,” katanya.
IKUTO (kiri) bukan sahaja boleh mengulas tetapi mampu menganalisis permainan video seperti Mobile Legends, LoL, Call of Duty dan PUBG.

Bagaimanapun, Ikuto meluahkan rasa lega kerana ulasan berbahasa Melayu bukan sahaja sudah diterima oleh penggemar permainan video, malah boleh dijadikan sebagai karier dalam industri e-Sukan.
Bagaimanapun, Ikuto yang mempunyai Ijazah Sarjana Sains Fizik menjelaskan, cabaran paling hebat dihadapinya sebagai pengulas e-Sukan adalah penerimaan keluarganya terhadap bidang pilihannya itu.
Menurutnya, dia terpaksa memujuk dan meyakinkan mereka bahawa gaji sebagai pengulas e-Sukan sebenarnya mampu menyara hidupnya kerana industri berkenaan semakin berkembang dan boleh menjana pendapatan.
“Sudah tentu keluarga mahu kita bekerja berdasarkan apa yang kita belajar. Keluarga saya tak berminat sangat saya mengulas dalam e-Sukan.
“E-Sukan sedang meningkat maju dan boleh dikatakan hampir setiap minggu akan ada program, lagi-lagi sewaktu PKP (Perintah Kawalan Pergerakan) baru-baru ini,” jelasnya.
Pengulas dari Taiping, Perak itu turut berkongsi beberapa tip supaya tidak kelihatan bodoh ketika mengulas, sekali gus menjadi bahan kecaman netizen.
“Dahulu saya kurang bersedia, berterabur berbanding sekarang. Persediaan sebelum mengulas sangat penting supaya kita tidak hanya bersembang kosong.
“Saya akan minta seminggu atau dua minggu untuk belajar dahulu permainan baharu sebelum saya mengulas. Kalau kita mahu menampakkan ulasan kita bagus, kenalah berkorban sedikit,” katanya.
Sebagai rekod, Ikuto bukan sahaja boleh mengulas, tetapi mampu menganalisis serta menjadi hos kepada pertandingan-pertandingan e-Sukan seperti Mobile Legends, LoL, Call of Duty dan Playerunknown’s Battleground (PUBG). – K! ONLINE


3 lelaki pengsan cuci tangki lori
Oleh KOSMO!

5 Ogos 2020, 12:06 pm
Oleh NUR ALINA HASSAN
LABIS- Tiga pekerja pusat cuci kenderaan di Jalan Waja, Taman Perindustrian Labis, di sini, terpaksa dikejarkan ke hospital awal pagi tadi selepas pengsan ketika membersihkan sebuah tangki yang mengisi muatan sisa minyak kapal.
Ketua Balai Bomba dan Penyelamat Labis, Penolong Penguasa Bomba, Mohd. Farizan Mokhtar berkata, dalam kejadian pukul 4.51 pagi itu, kesemua mangsa berusia antara 25 hingga 35 tahun dipercayai pengsan akibat terhidu sisa kimia yang masih berbaki dalam tangki berkenaan.
“Sebaik menerima panggilan kecemasan, lapan anggota dikejarkan ke lokasi kejadian dan setibanya pihak bomba didapati benar tiga pekerja pusat cuci kenderaan telah pengsan ketika melakukan kerja-kerja pembersihan di tangki minyak sebuah lori jenis Scania.
“Komander operasi kemudian bertindak mengarahkan dua anggota untuk masuk ke dalam tangki tersebut dengan memakai set lengkap bantuan alat pernafasan (BA) bagi membuat operasi penyelamatan kepada tiga mangsa,” katanya ketika dihubungi.
Menurut beliau, kesemua mangsa dibawa keluar daripada tangki dan diserahkan kepada kakitangan Kementerian Kesihatan Malaysia (KKM) yang berada di lokasi untuk memberikan rawatan awal.

Beliau berkata, tiga pekerja berkenaan dipercayai terhidu sisa kimia secara berlebihan akibat ruang pengudaraan yang tidak cukup sewaktu operasi pembersihan dijalankan.
“Kesemua mangsa berada dalam keadaan stabil dan dibawa ke Hospital Segamat untuk rawatan susulan. Operasi tamat pada pukul 6.07 pagi,” katanya.- K! ONLINE.


Saya belum kahwin – Michael Ang
Oleh ARINA CHE AZLAN

5 Ogos 2020, 11:00 am
KUALA LUMPUR – Pengarah dan penerbit popular, Michael Ang mengesahkan statusnya yang masih bujang dan belum pernah berkahwin pada usia 44 tahun.
Menurut Michael, ramai peminat telah tersalah anggap tentang statusnya selepas membuat satu pendedahan mempunyai dua orang anaknya menerusi media sosial baru-baru ini.
“Saya belum berkahwin. Seorang anak saya, Ryan,18, ialah anak saudara yang saya bela sejak beusia dua bulan, manakala seorang lagi, Mika, dua tahun pula anak angkat yang saya ambil ketika berusia sehari,” katanya kepada Kosmo! Online ketika ditemui pada sidang akhbar Big Stage 2020 di Nicsman by Lewre, The Starling Mall, semalam.
MICHAEL Ang menutup wajah anaknya, Mika agar tidak terdedah kepada umum.

Pengarah drama Suri Hati Mr. Pilotitu  bertegas, dia memilih untuk tidak mendedahkan kewujudan anak-anaknya sebelum ini kerana enggan mereka menjadi tumpuan media yang berlebihan.
Ceritanya lagi, meskipun sudah memeluk agama Islam, Michael  tidak memaksa anak sulungnya, Ryan mengikut jejak langkah sama.
“Ryan belum membuat sebarang keputusan tentang pilihan agamanya. Berbeza dengan Mika, saya besarkan dia sebagai seorang muslim kerana dia secara azalinya memang anak kepada pasangan beragama Islam,” terangnya Michael secara terperinci.

Meskipun sudah lebih terbuka bercakap tentang anak-anak, Michael tetap memelihara privasi dengan tidak mendedahkan wajah atau identiti Ryan dan Mika kepada umum.
Terdahulu, Michael mengejutkan ramai pihak apabila memuat naik foto keputusan Sijil Pelajaran Malaysia (SPM) Ryan dalam media sosial sambil meluahkan rasa bangga terhadap pencapaian anaknya itu. – K! ONLINE